Pengusaha premis di Labuan terima sambutan baik Menu Rahmah

LABUAN, 13 Februari - Perlaksanaan Menu Rahmah di bawah program Kementerian Perdagangan Dalam Negeri dan Kos Sara Hidup (KPDN) di Labuan menerima sambutan baik daripada pengusaha premis makanan di sekitar Labuan. Pengarahnya, Junaidah Arbain berkata, setakat ini sebanyak 15 premis telah setuju dan mula menawarkan menu tersebut di premis masing-masing.

(Pengarah Kementerian Perdagangan Dalam Negeri dan Kos Sara Hidup (KPDN) Labuan, Junaidah Arbain)

Beliau berkata, terdahulu pihaknya telah mengadakan sesi libat urus bersama semua pengusaha premis makanan dan susulan daripada perjumpaan itu pihak KPDN mendapat maklum balas yang positif dan sudi menyahut seruan kerajaan.  "Dari segi juadah yang akan ditawarkan pihak KPDN mengesyorkan juadah itu adalah yang kita boleh panggil juadah yang seimbang ataupun juadah sihat ia merangkumi nasi, sayur dan juga satu lauk sama ada ikan atau pun ayam."Walau bagaimanapun ia bergantung juga kepada restoran itu sendiri untuk menawarkan apa jua jenis juadah menu kita terima," katanya di sini. Sementara itu, pengusaha premis menyokong seruan kerajaan sekali gus membantu golongan kurang berkemampuan yang disasarkan.  "Saya bagi pihak restoran sangat menyokong seruan kerajaan. Program ini merupakan inisiatif kerajaan yang boleh membantu golongan sasaran yang tidak berkemampuan, dan akan dapat membantu untuk meringankan beban mereka. Saya harap ini akan berterusanlah," kata Pengusaha premis restoran makanan, Rusnah Saban."Saya sangat bersyukur dan berterima kasih kerana adanya program menu rahmah ini kerana dia benar-benar membantu golongan macam kami."Macam saya, kita tahu sekarang harga makanan semakin meningkat jadi dengan adanya menu rahman ini semua golongan yang tidak berkemampuan atau pun bukan bekerja tetap mampu untuk makan di kedai makan," kata Pelanggan restoran, Clarissa Lilia Janim.


(Lawatan Program Komuniti Bersama PBSMM ini bersempena Sambutan Ulang Tahun PBSMM yang ke-75)

LABUAN, 14 Februari- Tunku Temenggong Kedah, Yang Tan Sri Tunku Puteri Intan Safinaz Almarhum Sultan Abdul Halim Mua’dzam Shah, selaku Pengerusi Kebangsaan Bulan Sabit Merah Malaysia (PBSMM), berkenan mengadakan lawatan rasmi ke Hospital Labuan. Lawatan Program Komuniti Bersama PBSMM ini bersempena Sambutan Ulang Tahun PBSMM yang ke-75.  Dalam lawatan ini, Tunku Puteri Intan Safinaz turut melawat pesakit di Unit Hemodialisis serta meninjau Jabatan Patologi dan Perubatan Transfusi hospital berkenaan.  Bakul makanan diserahkan kepada 36 pesakit yang sedang menjalani rawatan dialisis bagi meringankan beban mereka dan memberi sedikit kegembiraan kepada para pesakit.  Program lawatan ini bertujuan mengeratkan lagi hubungan kerjasama dalam kalangan ahli PBSMM, selain memperkasakan hubungan persatuan itu dengan komuniti.  Sebagai tanda lawatan ini juga, Tunku Puteri Intan Safinaz telah menandatangi buku pelawat dan plak lawatan rasmi.   Turut sama mengiringi rombongan lawatan ialah Timbalan Ketua Pegawai Eksekutif (Pengurusan) Perbadanan Labuan, Datuk Dr. Othman Che Jusoh dan Pengarah Hospital Labuan, Dr. Adnan Musa Balidran.

(Tunku Temenggong Kedah berkenan adakan lawatan rasmi ke Hospital Labuan)


Projek Pembersihan dan Pengindahan Sungai Melaka Fasa 2 dijangka siap tahun 2024

MELAKA, 14 Februari - Kerajaan Negeri berharap beberapa komponen yang terdapat di Projek Pembersihan dan Pengindahan Sungai Melaka Fasa 2 dapat disiapkan menjelang Tahun Melawat Melaka 2024.  Menurut Ketua Menteri, Datuk Seri Sulaiman Md Ali, ini kerana hanya terdapat 20 peratus sahaja baki yang perlu disiapkan.

Justeru, tender untuk kerja berkenaan akan dibuka pada Mac ini dan peruntukkan tersebut akan diumumkan dalam pembentangan bajet nanti.  "Saya tanya bilakah ianya boleh dijangka siap, pihaknya memberitahu dia akan serah apabila surat setuju terima atau surat tapak nanti, ia mengambil masa 18 bulan untuk menyiapkan semua 17 komponen yang tidak siap lagi.

"Jadi ingat pertengahan 2025 baru siap keseluruhan. Tapi disebabkan tahun melawat melaka 2024 saya minta pihak kementerian berkenaan hadir kalau boleh kita bahagikan 2, 3 komponen yang boleh disiapkan awal” katnya kepada pemberita selepas mengadakan lawatan ke Sungai Melaka Fasa 2 di Pengkalan Rama.  Projek Pembersihan dan Pengindahan Sungai Melaka Fasa 2 dilancarkan pada 2012 dan terbahagi kepada tiga pakej membabitkan kerja di sepanjang 5.2 kilometer bermula dari Jabatan Hang Jebat hingga pintu kawalan pasang surut Batu Hampar.


BAYAN LEPAS, 14 Februari- Restoran nasi kandar tertua di Malaysia, Nasi Kandar Hameediyah bakal tersenarai sebagai restoran nasi kandar pertama di Pulau Pinang menawarkan menu rahmah. Terpanggil untuk menyantuni golongan B40 dan berpendapatan rendah, Nasi Kandar Hameediyah akan menawarkan menu rahmah bernilai RM5 menjelang Mac ini.  Hidangannya terdiri daripada sepinggan nasi dengan sayur dan ikan atau ayam serta minuman ais manis.  "Boleh insya-Allah kita amat galakkan dengan faktor ekonomi dan juga keadaan rakyat susah, semua pengusaha patut mengambil tanggungjawab atas perkara ini."Kita kena buat kita letak (harga) RM5 sebab saya rasa dengan ekonomi sekarang semua orang patut dibantu. Dua atau tiga bulan pun jadi, insya-Allah," kata Muhammad Salim Ahmed Seeni Pakir, Pengurus Restoran Hameediyah kepada pemberita selepas majlis perasmian memperkenalkan menu rahmah kepada media.Hadir sama dalam majlis itu ialah Pengarah Kementerian Perdagangan Dalam Negeri dan Kos Sara Hidup Pulau Pinang, S. Jegan.  Menurut S. Jegan, setakat ini, terdapat 19 pengusaha kedai nasi campur yang sudah menyatakan hasrat menawarkan menu rahmah di premis perniagaan masing-masing.  Beliau berharap, lebih ramai pengusaha nasi kandar akan mengorak langkah selaras dengan konsep Malaysia Madani yang akan menyantuni golongan yang perlu pembelaan.  Terdahulu, S. Jegan menyertai Ops Suri di Pasar Basah Bayan Bayu untuk memberi kesedaran kepada peniaga agar isu kenaikan harga tidak dijadikan alasan untuk mengambil kesempatan, sebaliknya mematuhi perundangan yang ditetapkan.

(Hameediyah, restoran nasi kandar pertama di Pulau Pinang tawar menu rahmah)


Edar dadah, seorang lelaki ditahan

(Datuk Seri Mohd Yusri Hassan Basri/Foto fail Bernama)

SITIAWAN, 14 Februari- Seorang lelaki berusia lingkungan 40-an ditahan dirumahnya semalam, selepas dipercayai terlibat dengan aktiviti pengedaran dadah di Sitiawan, Perak. Hasil pemeriksaan, sebanyak 3.45 kilogram dadah jenis ganja dan 440 gram dadah jenis heroin dirampas.  Ketua Polis Perak, Datuk Seri Mohd Yusri Hassan Basri dalam satu kenyataan memaklumkan, suspek mempunyai lapan rekod kesalahan jenayah lampau.Hasil ujian saringan air kencing mendapati, suspek positif dadah jenis Morphine.  Suspek disyaki mula aktif dengan aktiviti pengedaran dadah sejak 2021.

Kesemua dadah yang dirampas dipercayai untuk pasaran tempatan dan boleh diguna untuk 9,000 penagih.  Polis turut menyita tiga buah kenderaan dan jumlah keseluruhan rampasan dadah bersama harta bernilai sebanyak RM220,750. Suspek direman tujuh hari bermula Isnin hingga 19 Februari.Kes disiasat bawah seksyen 39B Akta Dadah Berbahaya 1952.


MBJB perlu kerjasama sekolah, jalankan inisiatif kelestarian alam sekitar

(Datuk Bandar MBJB, Datuk Mohd Noorazam Osman bercakap pada sidang media selepas merasmikan Sudut Lestari di Perpustakaan Sultan Ismail, Johor Bahru)

JOHOR BAHRU, 14 Februari - Majlis Bandaraya Johor Bahru (MBJB) memerlukan kerjasama semua sekolah, menjalankan inisiatif kelestarian alam sekitar di sekolah masing-masing, bagi memupuk budaya kelestarian di kalangan golongan muda.  Ketika ini, beberapa sekolah telah menjalankan inisiatif tersebut, seperti menghasilkan produk kitar semula, pengkomposan, serta menghasilkan tenaga boleh diperbaharui daripada matahari dan air.  Datuk Bandar MBJB, Datuk Mohd Noorazam Osman berkata antara sekolah yang telah menjalankan inisiatif kelestarian ialah Sekolah Kebangsaan (SK) Foon Yew, SK Bukit Mutiara, SK Taman Suria.  Bagi memperkasa idea tersebut, MBJB melancarkan Sudut Lestari di Perpustakaan Sultan Ismail bagi mendidik pelajar tentang kepentingan konservasi alam sekitar, serta memupuk gaya hidup rendah karbon.  Sudut Lestari mempraktikkan Model Kyoto dari Jepun dengan kerjasama Majlis Perbandaran Kyoto, Persatuan Aktiviti Persekitaran Kyoto, dan Agensi Kerjasama Antarabangsa Jepun (JICA).

(Datuk Bandar MBJB, Datuk Mohd Noorazam Osman mendengar penjelasan pelajar mengenai projekyang diusahakan di Sudut Lestari, Perpustakaan Sultan Ismail, Johor Bahru)

"Memberikan penerangan kepada anak-anak muda itu, khusus kepada pelajar-pelajar, yang mana kita tahu di Kyoto itu, penglibatan komuniti dalam menjaga kelestarian alam sekitar tu adalah satu benda yang sangat besar, yang mana semua orang menghayati ideologi kelestarian," kata beliau selepas merasmikan Sudut Lestari di Perpustakaan Sultan Ismail, di sini hari ini.Ia turut dihadiri Penolong Pengarah Pejabat Polisi Alam Sekitar Global Kyoto, Terunuma Takeshi.  Pelancaran Sudut Lestari di perpustakaan tersebut diharap menjadi kayu pengukur kepada sekolah-sekolah di negeri itu bagi menjalankan inisiatif kelestarian.  Mohd Noorazam juga berharap badan bukan kerajaan (NGO) dapat menganjurkan program – program kelestarian di sekolah bagi memperkasa agenda tersebut.


JPJ Perlis sita 28 kenderaan warga asing

(Operasi Khas JPJ menyita 28 buah kenderaan warga asing)

PADANG BESAR, 14 Februari- Sebanyak 28 buah kenderaan warga asing disita di Perlis menerusi satu operasi khas yang dijalankan Jabatan Pengangkutan Jalan (JPJ), sepanjang Januari hingga semalam.Pengarah JPJ Perlis, Fatimah Mohamed Ali Piah berkata, 22 buah motosikal, empat buah kereta dan masing-masing sebuah van dan lori itu disita hasil risikan pihaknya.Jelas beliau, beberapa kesalahan dikesan antaranya adalah memandu tanpa lesen, lesen kenderaan tamat tempoh, tiada perlindungan insurans dan tiada perakuan pemeriksaan (disk) Pusat Pemeriksaan Kenderaan Berkomputer (PUSPAKOM) serta tiada lesen vokasional (GDL).Kesemua pemandu warga asing tersebut dikenakan tindakan saman dan kompaun serta denda tidak melebihi RM2,000 di bawah Seksyen 119 Akta Pengangkutan Jalan (APJ) 1987, manakala kenderaan yang disita ditempatkan di depoh sita JPJ Perlis.

(22 buah motosikal, empat buah kereta dan masing-masing sebuah van dan loridisita hasil risikan Unit Operasi JPJ Perlis)


Taman Ruminan Pertama di Malaysia tawar produk berasaskan pertanian

KLUANG, 14 Februari- Kawasan luar bandar di Johor mempunyai kelebihan untuk dipromosi sebagai produk pelancongan dan berupaya menarik kedatangan pelancong dalam dan luar negara. Pengarah Tourism Malaysia Wilayah Selatan, Muhamad Nasir Pahmi berkata pelancong perlu meneroka lokasi eko pelancongan negeri itu kerana memiliki keunikan tersendiri.  Katanya, Kluang antara daerah berpotensi untuk dipromosi kerana memiliki lokasi agro pelancongan popular, taman eko rimba dan berhampiran dengan taman negara Endau-Rompin.  Ia boleh menjadi tempat tumpuan keluarga kerana lokasinya yang menawarkan pelancongan didikan kepada kanak-kanak dan pelajar yang berminat mendalami bidang pertanian serta penternakan.  "Dari segi potensi uuntuk pasaran di sini bagi saya adalah amat amat positif dan boleh dikatakan ia seperti 'hidden gems' untuk produk domestik pelancongan negara," katanya.

Beliau berkata demikian selepas majlis pengisytiharan Malaysia Book Of Records, Cattle Queen Park sebagai Taman Ruminan Pertama di Malaysia, di sini hari ini.  Taman yang dibuka sejak tahun 2020 itu menawarkan pelbagai produk pelancongan pertanian dan penternakan.Sejak dibuka ia sudah merekodkan kehadiran lebih 10,000 pengunjung setakat ini.


Mansuh hutang PTPTN, belum ada rancangan namun ada alternatif lain - KPT

KUALA LUMPUR, 14 Februari- Belum ada sebarang rancangan untuk memansuhkan hutang peminjam Perbadanan Tabung Pendidikan Tinggi Nasional (PTPTN) secara bersasar kepada golongan miskin atau isi rumah B40.

Bagaimanapun, Menteri Pendidikan Tinggi, Datuk Seri Mohamed Khaled Nordin berkata, kerajaan akan sentiasa prihatin dengan memberi perhatian dan kemudahan kepada peminjam untuk membayar balik pinjaman.

“Sehingga kini, terdapat pelbagai cara dan inisiatif dilakukan dalam usaha memudahkan peminjam daripada golongan itu, antaranya penangguhan bayaran balik jika menyambung pengajian atau belum mendapat pekerjaan dan penstrukturan semula bayaran balik pinjaman mengikut kemampuan, kata Mohamed Khalid ketika menjawab pertanyaan lisan Ahli Parlimen Machang, Wan Ahmad Fayhsal Wan Ahmad Kamal dalam sidang Parlimen pagi tadi.

Tambahnya, inisiatif lain turut ditawarkan melibatkan pemberian diskaun bayaran balik jika dilakukan bayaran secara sekali gus dengan penuh dan bayaran balik hanya bermula selepas 12 bulan peminjam menamatkan pengajian.

Kemudahan itu bagi memberi ruang kepada peminjam membuat persediaan sewajarnya serta memperoleh pendapatan yang stabil sebelum memulakan bayaran balik.

Katanya lagi, cadangan pemansuhan hutang pinjaman kepada golongan tersebut akan membabitkan 1.84 juta peminjam, dengan jumlah pelupusan hutang sebanyak RM42.34 bilion.


Bot bertembung, warga emas maut

PANTAI REMIS, 14 Februari- Seorang maut manakala dua lagi selamat dalam kemalangan melibatkan dua bot nelayan yang bertembung di Kuala Bagan Panchor, di sini pagi tadi. Jabatan Bomba dan Penyelamat Malaysia (JBPM) Perak berkata insiden mengakibatkan warga emas berusia 63 tahun jatuh ke lautan, manakala dua lagi berjaya diselamatkan oleh nelayan tempatan.  "Mangsa yang hilang telah ditemukan oleh nelayan tempatan dengan anggaran jarak sejauh tiga kilometer dari kawasan muara laut."Mangsa disahkan meninggal dunia oleh pasukan perubatan," katanya menerusi kenyataan.Mayat kemudian diserah kepada polis untuk tindakan lanjut.


197 kandungan langgar etika di media sosial diturunkan

KUALA LUMPUR, 14 Februari- Sejumlah 197 kandungan di pelbagai platform media sosial diturunkan sepanjang Januari lalu, kerana melanggar etika. Menurut Menteri Komunikasi dan Digital, Fahmi Fadzil, daripada jumlah itu, 101 kandungan adalah daripada platform TikTok.  Bagaimanapun, setakat hari ini pihaknya tidak memohon tindakan untuk menutup atau menyekat mana-mana akaun pengguna media sosial terlibat. "Sebenarnya terdapat tiga kaedah kandungan itu diturunkan. Bagi TikTok itu sendiri mereka mempunyai 'artificial intelligence' ataupun AI dan saya difahamkan daripada pihak TikTok sebanyak 90/95 peratus kandungan yang dinaikkan itu diturunkan secara automatik kerana melanggari 'community guideline' TikTok. "Kedua daripada laporan pengguna media sosial dan ketiga atas pemintaan agensi atau badan penguatkuasaan," katanya.

Beliau menyatakan demikian pada sesi jawab lisan di Dewan Rakyat, di sini hari ini.  Fahmi menjawab soalan tambahan wakil Wangsa Maju, Zahir Hassan berhubung usaha kerajaan untuk menyekat pengguna akaun yang memuat naik kandungan menyalahi peraturan seperti menggugat perpaduan kaum.


Rokok seludup bernilai RM428,450 dirampas

KELANTAN, 14 Februari - Cubaan sindiket penyeludupan membawa masuk rokok seludup daripada negara jiran bernilai RM428,450 gagal apabila kegiatan mereka berjaya dikesan Agensi Penguatkuasaan Maritim Malaysia (Maritim Malaysia) Negeri Kelantan awal pagi kelmarin.Pengarahnya, Kepten Maritim Syed Nor Adli Syed Ab Rahman berkata, pemeriksaan mendapati 41 bungkusan plastik hitam mengandungi 410,000 batang rokok putih disyaki tidak bercukai itu dipercayai untuk pasaran di beberapa negeri termasuk Kelantan.

(Pengarah Agensi Penguatkuasaan Maritim Malaysia (Maritim Malaysia) Negeri Kelantan, Kepten Maritim Syed Nor Adli Syed Ab Rahman)

Beliau berkata, bot peronda Maritim Malaysia telah mengesan sebuah bot pancung dalam keadaan mencurigakan bergerak perlahan memasuki muara Tumpat pukul 3.45 pagi.  Anggota kemudian bertindak mengekori bot berkenaan sehingga berdekatan Galeri Tengku Anis, Pengkalan Kubor dan mendapati, bot terbabit sedang memindahkan bungkusan plastik hitam ke tebing sungai. “Menyedari kehadiran bot peronda Maritim Malaysia, suspek terus melarikan diri. Bot peronda bertindak buru namun terpaksa dihentikan setelah suspek berjaya memasuki sempadan negara Thailand bot peronda seterusnya berpatah balik ke lokasi pemindahan bungkusan plastik hitam dan kumpulan darat turut digerakkan untuk membantu pemeriksaan,” katanya pada sidang media di Ibu Pejabat Maritim Malaysia Negeri Kelantan di Pasir Puteh, hari ini.  Mengulas lanjut, katanya, pihaknya tidak menolak kemungkinan rokok-rokok tersebut diseludup menggunakan bot besar di tengah laut sebelum dipindahkan ke bot pancung dan dibawa ke kawasan tebing sungai. Sindiket penyeludupan itu menjalankan kegiatan memunggah rokok berkenaan pada awal pagi bagi mengelakkan kegiatan mereka dihidu pihak berkuasa. Kes disiasat di bawah Akta Kastam 1967.


Golongan bankrap akan dibantu - Azalina

KUALA LUMPUR, 14 Februari- Jabatan Insolvensi Malaysia sedang merangka cadangan untuk meminda Akta 360 bagi membantu golongan bankrap yang terkesan dengan ekonomi semasa. Jelas Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, pindaan itu untuk menambah baik sistem pentadbiran kebankrapan yang sedia ada dan memberi penekanan kepada aspek kebajikan bankrap yang benar-benar layak. "Punca utama bankrap dalam kalangan belia adalah kegagalan membayar balik pinjaman peribadi, hutang kad kredit dan sewa beli kenderaan," katanya ketika menjawab pertanyaan Ahli Parlimen Kota Bharu, Datuk Seri Takiyuddin Hassan di Parlimen, di sini.Tambahnya, Agensi Kaunseling dan Pengurusan Kredit (AKPK) sentiasa bersedia memberi khidmat nasihat kewangan secara percuma sebelum seseorang individu itu diisytiharkan bankrap oleh mahkamah.

(Tambahnya, Agensi Kaunseling dan Pengurusan Kredit (AKPK) sentiasa bersedia memberi khidmat nasihat kewangan secara percuma sebelum seseorang individu itu diisytiharkan bankrap oleh mahkamah)


Raja Muda Perlis nasihat setiap individu memiliki integriti tinggi

PERLIS, 14 Februari - Bukan mudah seseorang individu membentuk diri untuk menjadi seorang yang berintegriti tinggi.  Namun, pepatah ada mengatakan bahawa “kalau hendak seribu daya”, maknanya kita akan berusaha untuk mencapai sesuatu jika kita benar-benar inginkannya.

(Raja Muda Perlis, Tuanku Syed Faizuddin Putra Jamalullail memberi sumbangan)

Titah Raja Muda Perlis, Tuanku Syed Faizuddin Putra Jamalullail, bagi individu khususnya semua Pekhidmat Majlis Agama Islam dan Adat Istiadat Melayu Perlis (MAIPs) yang inginkan kelangsungan kehidupan yang cemerlang pada masa hadapan, perlulah terus berusaha sedaya mungkin untuk memperkukuhkan tahap integriti diri.  Semua turut diajak merenungkan kata-kata cendekiawan Albert Einstein iaitu "Integriti tanpa pengetahuan adalah lemah dan tidak berguna dan pengetahuan tanpa integriti adalah berbahaya dan mengerikan". Demikian titah baginda ketika mengetuai program kayuhan berbasikal MAIPs Peduli di sekitar Kampung Wang Kelian serta menyantuni tiga buah rumah asnaf terpilih bagi menyerahkan sumbangan agihan zakat MAIPs.  MAIPs amat menghargai individu-individu yang sentiasa bermurah hati dengan menunaikan tanggungjawab melaksanakan ibadah berzakat untuk disalurkan asnaf yang memerlukan bantuan di seluruh Perlis.


Kerajaan teliti perketat undang-undang, lindungi pemberi maklumat - PM

KUALA LUMPUR, 14 Februari- Peruntukan undang-undang lebih ketat bagi melindungi pemberi maklumat mengenai kes rasuah dan kesalahan tatakelola sedang diteliti oleh kerajaan.Perdana Menteri Datuk Seri Anwar Ibrahim berkata, perkara itu merupakan antara fokus utama beliau kerana terdapat ramai pemberi maklumat termasuk penjawat awam berasa tidak selamat untuk melaporkan kes-kes berkenaan kerana mendapat tekanan.“Cuma ada pandangan daripada pihak perundangan yang menyatakan ini bukan memberi laluan kepada mana-mana pihak untuk membuat tuduhan palsu ataupun fitnah.“Jadi dibedakan dengan usaha memberikan fakta dan saya setuju dengan gesaan, dan ini akan kita bentangkan, selewat-lewatnya diharap dalam sesi (Parlimen) akan datang,” katanya semasa sesi soal jawab di Dewan Rakyat hari ini.Beliau menjawab soalan tambahan Datuk Mas Ermieyati Samsudin (PN-Masjid Tanah) berhubung komitmen kerajaan dalam meminda peruntukan berkaitan perlindungan pemberi maklumat yang harus dilaksanakan segera seperti disyor Kumpulan Rentas Parti Parlimen Malaysia (KRPPM) Integriti, Governan dan Anti Rasuah sebelum ini.Berhubung pertanyaan asal Lo Sui Fui (GRS-Tawau) mengenai strategi penambahbaikan dan fokus SPRM, Anwar berkata SPRM kini fokus dalam melaksanakan siasatan terhadap kes rasuah yang berskala besar, bertujuan memulihkan imej negara dan meningkatkan keyakinan rakyat.


Kerajaan Perpaduan akan perangi rasuah - PM

KUALA LUMPUR, 14 Februari- Perdana menteri yang menjawat jawatan menteri kewangan tidak menyalahi undang-undang atau perlembagaan negara.Perdana Menteri, Datuk Seri Anwar Ibrahim berkata ia menjadi kesalahan besar jika jawatan tersebut disalah guna untuk merompak harta rakyat atau kepentingan diri sendiri."Dalam sejarah, sama ada kita gabung atau tidak bukan masalah. Masalahnya adalah menggunakan kedudukan untuk merompak harta rakyat. Mereka yang terpalit rasuah perlu bimbang dan tertekan kerana di bawah Kerajaan Perpaduan, mereka terlibat akan dikenakan tindakan," katanya ketika menjawab soalan tambahan ahli Parlimen Putrajaya, Datuk Dr Radzi Jidin di Parlimen di sini.Anwar juga memberi jaminan memastikan gejala rasuah di negara akan dibanteras sepenuhnya.Dalam pada itu, Suruhanjaya Pencegahan Rasuah Malaysia (SPRM) kini fokus dalam melaksanakan siasatan terhadap kes-kes rasuah yang berskala besar.Jelas Anwar, ia bagi memulihkan imej negara dan meningkatkan keyakinan rakyat.Antara kes rasuah yang berskala tinggi ialah sindiket pengurangan saman trafik, kes air di Sabah dan bitcoin.


Bekalan makanan dan perubatan, bantuan awal Malaysia ke Syria

(Penyelamat Malaysia mencari mangsa yang terselamat di bawah runtuhan bangunan di Nurdagi,Turkiye pada 9 Februari 2023/AFP)

PUTRAJAYA, 14 Februari- Bekalan makanan merangkumi pek makanan sedia dimakan, pek makanan ringan dan susu formula, bekalan ubat-ubatan dan peralatan perubatan termasuk kit bantuan kecemasan antara keperluan asas yang kritikal dan amat diperlukan oleh mangsa gempa bumi di Syria ketika ini.

Jenis bantuan itu dikenal pasti hasil perbincangan bersama Kementerian Luar Negeri dengan Kuasa Usaha Sementara Kedutaan Besar Syria di Kuala Lumpur semalam.

Kerajaan juga telah mengarahkan satu Pasukan Peninjau Khas ke Damsyik yang diketuai oleh Timbalan Ketua Setiausaha Hubungan Dua Hala Kementerian Luar Negeri dan disertai wakil dari Agensi Pengurusan Bencana Negara (NADMA), Kementerian Kesihatan Malaysia (KKM), Polis Diraja Malaysia (PDRM), Angkatan Tentera Malaysia (ATM) dan wakil Persatuan Bulan Sabit Merah serta MERCY Malaysia."Lawatan Pasukan Peninjau Khas amat penting bagi mendapatkan gambaran dan membuat penilaian di lapangan mengenai bentuk bantuan kemanusiaan yang diperlukan, serta membina jaringan komunikasi dengan pihak berkuasa Syria dalam menilai laluan yang selamat untuk misi penghantaran bantuan," menurut Kementerian Luar dalam satu kenyataan hari ini.Sementara itu, rakyat Malaysia yang ingin menyumbang kepada mangsa gempa bumi di Turkiye dan Syria boleh berbuat demikian melalui Tabung Bencana Kementerian Luar Negeri (TBKLN) menerusi akaun bank, Affin Islamic Bank Berhad (1054 9000 0599).Sumbangan yang dibuat adalah layak untuk mendapatkan pengecualian cukai pendapatan di bawah Subseksyen 44(6) Akta Cukai Pendapatan (ACP) 1967. "Bagi tujuan rekod dan pengeluaran resit, sila nyatakan butiran sumbangan anda melalui pautan https://tinyurl.com/yck9tnen. Sebarang pertanyaan atau maklumat lanjut boleh dimajukan kepada pihak Sekretariat TBKLN (This email address is being protected from spambots. You need JavaScript enabled to view it.)," katanya.Rakyat Malaysia di Turkiye, Syria dan negara-negara berdekatan juga dinasihatkan agar terus mengambil langkah berwaspada. "Mengambil kira kemungkinan berlaku gegaran susulan, rakyat Malaysia yang kini berada di Turkiye, Syria dan di negara-negara berdekatan dinasihatkan agar untuk terus mengambil langkah berwaspada dan sentiasa mengikuti perkembangan terkini serta mematuhi nasihat yang dikeluarkan oleh pihak berkuasa tempatan dari masa ke semasa," katanya.

(Penyelamat Malaysia di kawasan runtuhan bangunan di Nurdagi,Turkiye pada 9 Februari 2023/AFP)


Hutang negara cecah RM1.5 trilion - PM

KUALA LUMPUR, 14 Februari- Pengurusan yang lemah dan ketirisan yang berlaku antara penyebab hutang negara tinggiPerdana Menteri, Datuk Seri Anwar Ibrahim berkata hutang negara telah mencecah RM1.5 trilion, melebihi kadar pertumbuhan ekonomi negara. "Hutang liabiliti dan hutang kerajaan telah mencecah 1.5 trilion iaitu 82 peratus Keluaran Dalam Negara Kasar (KDNK). Hutang kerajaan adalah 1079.6 trilion, antaranya termasuk komitmen jaminan 205.9 bilion dan 1MDB 18.2 bilion," katanya ketika menjawab pertanyaan ahli Parlimen Taiping, Wong Kah Woh di Parlimen, di sini.Tambah Anwar, antara langkah diambil dalam menguruskan kadar hutang negara ialah memperbaiki tata kelola dalam aspek pengurusan hutang negara. Pada masa sama, asas hasil negara akan dipastikan bertambah dan mengkaji semula kaedah perbelanjaan awam tanpa membebankan rakyat.


KKD bentuk pelbagai dasar bagi imbangi permasalahan media sosial - Fahmi

KUALA LUMPUR, 14 Februari - Pelbagai dasar telah dibentuk oleh Kementerian Komunikasi dan Digital (KKD) bagi mengimbangi permasalahan media sosial yang dihadapi dan dalam masa yang sama turut melindungi kebebasan, hak dan privasi rakyat Malaysia.  Menterinya, Fahmi Fadzil berkata penambahbaikan ke atas dasar-dasar dibentuk turut mengambil kira penyertaan pelbagai pemegang taruh termasuk pihak kerajaan, penyedia platform, pembuat kandungan, pengguna serta pihak-pihak berkepentingan lain seperti forum industri serta badan-badan bukan kerajaan (NGO) yang berkaitan.  "Dasar jangka masa pendek yang dilaksanakan adalah dari aspek operasi pemantauan dan penguatkuasaan secara kes demi kes. Dasar ini akan diguna pakai dan pelaksanaan pengukuhan kerjasama bersama penyedia platform termasuk aplikasi TikTok dan laman sosial yang dimiliki oleh Meta (Facebook, Instagram) dan Twitter dari sudut rangka kerja kawal selia bersama 'co-regulation'.Pendekatan dari sudut dasar jangka masa pertengahan dan panjang pula merangkumi kajian semula dan pindaan ke atas peruntukan undang-undang sedia ada bagi memastikan ianya sentiasa relevan dan praktikal mengambil kira situasi atau keadaan kini," kata beliau ketika menjawab pertanyaan Ahli Parlimen Wangsa Maju, Zahir Hassan di Dewan Rakyat, di sini hari ini.

(Menteri Komunikasi dan Digital, Fahmi Fadzil ketika menjawab pertanyaan Ahli Parlimen Wangsa Maju, Zahir Hassan di Dewan Rakyat, hari ini)

Tambah Fahmi, selain daripada peraturan dan penguatkuasaan, KKD juga memberi penekanan dari sudut advokasi dan kesedaran serta kawal selia kendiri dalam usaha menguatkan daya ketahanan serta kesedaran pengguna untuk menggunakan apa jua platform komunikasi dengan positif dan tidak melanggar mana-mana peruntukan undang-undang sedia ada.  KKD turut melaksanakan perkongsian maklumat untuk mendidik masyarakat supaya sentiasa bertanggungjawab serta cakna dalam memastikan kesahihan maklumat yang diterima sebelum perkongsian dilakukan menerusi video mahu pun gambar di media sosial termasuk di platform TikTok.


Koperasi Pulau Pinang catat RM283 juta perolehan pendapatan

GEORGE TOWN, 14 Februari - Sejumlah RM283 juta perolehan pendapatan dicatatkan Koperasi Pulau Pinang pada tahun 2022 berbanding RM261 juta pada tahun sebelumnya.Menurut Pengarah Suruhanjaya Koperasi Pulau Pinang, Norlelah Samsuddin, ia merupakan prestasi yang memberangsangkan walaupun berdepan dengan pelbagai cabaran ekoran pelaksanaan Perintah Kawalan Pergerakan hampir dua tahun."Kalau kita tengok, sebab perolehan kita meningkat daripada RM261 juta kepada RM283 juta untuk tahun 2022, ada peningkatan perolehan," kata beliau kepada pemberita selepas Majlis Apresiasi Gerakan Koperasi yang dirasmikan Exco Hal Ehwal Agama Islam, Koperasi dan Pemerkasaan Komuniti, Datuk Ahmad Zakiyuddin Abd Rahman, di sini.

(Pengarah Suruhanjaya Koperasi Pulau Pinang, Norlelah Samsuddin (tiga dari kiri) pada MajlisApresiasi Gerakan Koperasi di George Town, Pulau Pinang)

Dalam majlis sama, kerajaan negeri memperuntukkan sejumlah RM300,000 geran kepada koperasi di negeri itu dalam usaha melonjakkan lagi kegiatan ekonomi koperator-koperator terlibat. Setakat ini, terdapat 795 koperasi di Pulau Pinang dengan keanggotaan melebihi 191,000 anggota.


Lebih 20,000 Axia baharu ditempah - Perodua

KUALA LUMPUR, 14 Februari- Perodua secara rasmi melancarkan model Axia di seluruh negara hari ini.Ketua Pegawai Eksekutifnya, Datuk Seri Zainal Abidin Ahmad berkata seramai 2,900 pelanggan akan menerima kereta baharu mereka dalam masa terdekat. "Jumlah tempahan diterima sebanyak 20,100 unit. Daripada jumlah tersebut, 13,600 pelanggan menukar tempahan Axia generasi sebelumnya kepada model baharu. Lebih 6,500 pelanggan melakukan tempahan baharu," katanya ketika ditemui pemberita di sini.Katanya, harga rasmi Axia serba baharu ini antara RM38,600 hingga RM49,500 seunit (Semenanjung Malaysia dan tanpa insurans).

(Harga rasmi Axia serba baharu ini antara RM38,600 hingga RM49,500 seunit (Semenanjung Malaysia dan tanpa insurans))


Polis Sarawak keluarkan 147 saman berkaitan nombor pendaftaran kenderaan

KUCHING, 14 Februari- Sebanyak 147 keping saman dikeluarkan polis Sarawak melibatkan nombor pendaftaran kenderaan.Ketua Polis Daerah Kuching, ACP Ahsmon Bajah berkata saman dikeluarkan menerusi Operasi Khas Nombor Pendaftaran."Bagi kesalahan melibatkan kereta, nombor pendaftaran yang tidak mengikut peraturan boleh dikompaun sebanyak RM150 manakala nilai kompaun bagi motosikal pula ialah sebanyak RM100."Kesalahan nombor pendaftaran mewah boleh dikompaun sebanyak RM300 di bawah Seksyen 14 (4) Akta Pengangkutan Jalan 1987."Kesalahan tiada nombor pendaftaran boleh dikompaun sebanyak RM300 di bawah Seksyen 14 (4) Akta Pengangkutan Jalan 1987," katanya menerusi kenyataan.Operasi tersebut dilaksanakan selama tujuh hari bermula 6 Februari lalu.Ahsmon menasihati semua pengguna jalan raya agar mematuhi peraturan yang telah ditetapkan.Katanya, operasi berkenaan akan dilaksanakan secara berterusan.


Lapan ditahan terlibat judi dalam talian

KUCHING, 14 Februari- Seramai lapan individu termasuk seorang wanita ditahan di sini selepas terlibat dengan aktiviti judi dalam talian.Ketua Polis Daerah Kuching, ACP Ahsmon Bajah berkata kesemua suspek ditahan di sekitar kawasan ini menerusi Op Dadu.Penahanan tersebut dibuat bermula 6 Februari hingga Ahad lalu."Polis turut merampas wang tunai berjumlah RM649 dan lapan telefon bimbit pelbagai jenama serta beberapa keping keratan kata laluan dan angka."Sebanyak lapan kertas siasatan dibuka dan kes disiasat di bawah Seksyen 4(1) (c) Akta Rumah Judi Terbuka 1953 iaitu perjudian atas talian yang memperuntukkan hukuman denda minimum RM5,000 hingga RM50,000 dan hukuman penjara sehingga tiga tahun," katanya menerusi kenyataan.


Bekalan air di Selangor pulih sepenuhnya

SHAH ALAM, 14 Februari- Bekalan air di tujuh wilayah di Selangor yang terjejas susulan henti tugas empat Loji Rawatan Air (LRA) kelmarin, sudah pulih sepenuhnya hari ini.

Pengurusan Air Selangor Sdn Bhd (Air Selangor) memaklumkan, pemulihan yang berakhir pada pukul 6.00 pagi itu membabitkan 369 kawasan di Petaling, diikuti Gombak (278), Hulu Selangor (30), Klang & Shah Alam (189), Kuala Langat (tiga) dan Kuala Selangor (168)."Air Selangor mengucapkan ribuan terima kasih kepada pengguna di atas kesabaran dan kerjasama yang diberikan sepanjang tempoh gangguan bekalan air tidak berjadual ini," katanya menerusi kenyataan di Facebook.Air Selangor pada Ahad melaporkan pihaknya mengesan pencemaran bau di muka sauk LRA Rantau Panjang.Berikutan itu, Loji Rawatan Air Rantau Panjang (LRA Rantau Panjang) serta Loji Rawatan Air Sungai Selangor Fasa 1 (LRA SSP1), Loji Rawatan Air Sungai Selangor Fasa 2 (LRA SSP2) dan Loji Rawatan Air Sungai Selangor Fasa 3 (LRA SSP3) dihentikan tugas, mengakibatkan sejumlah 1,345 kawasan mengalami gangguan bekalan air tidak berjadual.


PM jawab soalan Ahli Parlimen pada sesi Soal Jawab Perdana Menteri pagi ini

KUALA LUMPUR, 14 Februari- Perdana Menteri, Datuk Seri Anwar Ibrahim akan menjawab soalan yang dikemukakan Ahli Parlimen pada sesi Soal Jawab Perdana Menteri (PMQ) buat kali pertama di Dewan Rakyat pagi ini."Insya-Allah pagi ini buat kali pertama saya akan menjawab soalan Ahli-Ahli Parlimen dalam Sesi Soal Jawab Perdana Menteri (PMQ) di Dewan Rakyat."Untuk pengetahuan semua, sesi ini akan diadakan pada setiap hari Selasa pada Mesyuarat Pertama Penggal Kedua Parlimen Ke-15," katanya dalam Facebooknya hari ini.Sesi PMQ mula dilaksanakan pada Mesyuarat Pertama Penggal Kedua Parlimen Ke-15 bermula semalam, antara pembaharuan yang dilaksanakan dalam Kerajaan Perpaduan.


13 PATI ditahan di sempadan Malaysia-Thailand

(Foto ihsan Markas Divisyen Kedua Infantri Malaysia)

BUKIT KAYU HITAM, 14 Februari- Hasrat 13 Pendatang Asing Tanpa Izin (PATI) warga Myanmar untuk mencari pekerjaan di Malaysia tidak kesampaian.Kesemuanya ditahan ketika cuba masuk ke negara ini menggunakan laluan yang tidak sah di sempadan Malaysia-Thailand di sini.Menurut Markas Divisyen Kedua Infantri Malaysia (2 Divisyen), bertindak atas maklumat perisikan, pihaknya telah mengesan dan menahan sekumpulan orang awam di kawasan ladang getah kerana cuba memasuki Malaysia secara haram kira-kira pukul 6.00 pagi."Kesemuanya tidak mempunyai dokumen perjalanan yang sah dan cuba memasuki Malaysia untuk mencari pekerjaan. "PATI yang ditahan terdiri daripada sembilan lelaki dan empat wanita yang berumur antara 20 hingga 44 tahun."Turut dirampas adalah 12 telefon bimbit, wang dalam mata wang Malaysia, Thailand dan Myanmar, dua buah pasport serta sembilan kad pengenalan diri."Anggaran nilai keseluruhan rampasan sebanyak RM8,139,"katanya menerusi kenyataan.Kesemua PATI kemudian diserahkan kepada Balai Polis Bukit Kayu Hitam untuk tindakan lanjut.


Lima geng pecah premis perniagaan ditahan

(Foto FB Polis Daerah Kuala Langat)

KUALA LANGAT, 13 Februari- Polis menumpaskan geng pecah premis perniagaan, susulan penangkapan lima lelaki dalam dua serbuan berasingan di Kuala Langat dan Klang, semalam.Ketua Polis Daerah Kuala Langat, Superintendan Ahmad Ridhwan Mohd Nor @ Saleh berkata, pihaknya menerima laporan daripada seorang pemilik kedai mengatakan premisnya di Kampung Medan, Telok Panglima Garang telah dipecah masuk pada Jumaat.

Katanya, bertindak atas maklumat, sepasukan pegawai dan anggota Ibu Pejabat Polis Daerah (IPD) Kuala Langat bersama Balai Polis Telok Panglima Garang menahan dua suspek di Sungai Kapar, Klang pada pukul 5.00 petang semalam.

Menerusi soal siasat yang dilakukan membawa kepada penahanan tiga lagi suspek di Telok Panglima Garang, kira-kira pukul 6.30 petang."Polis merampas pelbagai peralatan disyaki hasil samun premis alat perkakas seperti mesin gergaji, mesin pemotong besi, mesin gerudi dinding dan penukul, selain telefon bimbit."Semakan mendapati suspek masing-masing berusia 27 hingga 37 tahun memiliki rekod lampau bersabit kes jenayah dan dadah," katanya dalam kenyataan hari ini.Beliau berkata, kesemua suspek direman empat hari dan kes disiasat mengikut Seksyen 457 Kanun Keseksaan iaitu melakukan pecah rumah.

"Kes disiasat di bawah Seksyen 457 Kanun Keseksaan iaitu melakukan pecah rumah yang memperuntukan hukuman penjara maksimum 14 tahun dan bagi kesalahan kedua dan seterusnya boleh dikenakan denda atau sebat jika disabit kesalahan," katanya.

(Foto FB Polis Daerah Kuala Langat)


Suspek kes samun langgar kenderaan polis, awam ditahan

(Tangkap layar kereta suspek terbabas selepas melanggar bonggol jalan dengan kelajuan tinggi diKampung Pendamar di Klang, Selangor pada 12 Februari 2023)

KLANG, 13 Februari- Seorang suspek kes samun yang memandu secara melulu dan berbahaya dengan merempuh beberapa kenderaan awam serta polis berjaya ditahan di Jalan Kem, Pelabuhan Klang, dekat sini, semalam.Dalam kejadian kira-kira pukul 7.00 malam, lelaki berusia 31 tahun itu dikejar sepasukan polis dari Banting ke Klang melalui Teluk Panglima Garang sehingga ke lokasi suspek ditahan.Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima panggilan daripada orang awam yang memaklumkan kejadian tembak di kawasan Kampung Pendamar, Pelabuhan Klang membabitkan dua kereta."Bertindak di atas maklumat, sepasukan polis dari Bahagian Siasatan Jenayah, IPD Klang Selatan menjalankan siasatan di tempat kejadian mendapati sepasukan polis dari Cawangan D9, Jabatan Siasatan Jenayah, Ibu Pejabat Polis Kontinjen (IPK) Selangor mengejar suspek yang terbabit kejadian samun di Subang Jaya."Suspek yang memandu kereta Proton Inspira memandu secara berbahaya sehingga melanggar beberapa kenderaan orang awam ketika berada di kawasan Masjid Kampung Pendamar, Klang."Suspek turut melanggar kereta digunakan oleh pasukan polis secara agresif sehingga hampir melanggar kenderaan lain sekali gus memaksa pihak polis melepaskan beberapa das tembakan," katanya dalam kenyataan.Bagaimanapun, Cha berkata, kereta suspek terbabas di Kampung Pendamar selepas melanggar bonggol jalan dengan kelajuan tinggi sebelum melanggar sebuah kereta orang awam dan melarikan diri ke kawasan perkampungan.Namun, suspek kembali ke lokasi keretanya terbabas dan memandu kenderaan digunakan pasukan polis dalam usaha meloloskan diri."Pasukan polis sekali lagi bertindak nekad melepaskan beberapa das tembakan bagi mengelakkan suspek melarikan diri dan mengancam nyawa orang awam dalam usaha melarikan diri."Akhirnya, suspek berjaya ditahan di kawasan Jalan Kem, Pelabuhan Klang. Suspek adalah seorang lelaki tempatan dan mempunyai pelbagai rekod lampau kesalahan jenayah serta dadah."Kertas siasatan dibuka mengikut Seksyen 307 Kanun Keseksaan iaitu kesalahan cubaan bunuh yang membawa hukuman penjara sehingga 20 tahun," katanya.Beliau berkata, suspek diserahkan kepada Bahagian Siasatan Jenayah, IPD Subang Jaya bagi siasatan lanjut berhubung kejadian samun yang disiasat mengikut Seksyen 395/397 Kanun Keseksaan.Polis meminta mana-mana pihak yang mempunyai sebarang maklumat berkenaan dengan kejadian itu, boleh disalurkan terus kepada IPD Klang Selatan di talian 03-33719999 atau mana mana balai polis yang berhampiran.

(Tangkap layar video tular kejadian polis mengejar suspek kes samunpada 12 Februari 2023)


Cadang perluas inisiatif Rahmah libat sektor korporat, perbankan - Salahuddin

KUALA LUMPUR, 13 Februari- Kementerian Perdagangan Dalam Negeri dan Kos Sara Hidup (KPDN) bercadang untuk memperluaskan inisiatif Rahmah bukan sahaja dalam industri makanan tetapi turut melibatkan sektor korporat dan perbankan.Menterinya, Datuk Seri Salahuddin Ayub berkata terdapat maklum balas positif diterima melalui sesi libat urus bersama pengusaha industri makanan serta pakaian dan mungkin juga reaksi sama dari sektor korporat dan perbankan.Tambah beliau, sesi libat seterusnya bersama sektor perbankan dan korporat bakal dijalankan dalam tempoh empat bulan lagi."Jadi kalau kita pergi nanti kepada sektor-sektor korporat yang lebih besar, Petronas sebagai contoh, Sime Darby, GLC dan juga bank-bank, saya yakin lebih banyak lagi mereka ini, ataupun syarikat-syarikat ini akan tampil untuk membantu menangani kos sara hidup," katanya.

Beliau berkata demikian selepas merasmikan Menu Rahmah oleh Persatuan Pengusaha Restoran Muslim Malaysia, Presma di restoran Nasi Kandar Stadium Cheras, hari ini. Turut hadir Timbalan Menteri KPDN, Fuziah Salleh dan Setiausaha Agung Presma, Habebur Rahman Shahul Hameed.Program itu merupakan sebahagian daripada Jelajah Menu Rahmah seluruh negara yang telah dilancarkan pada Januari lepas sebagai antara usaha kerajaan menangani kenaikan kos sara hidup.Dalam pada itu, Salahuddin berkata KPDN tidak meletakkan KPI khusus berkenaan program Rahmah, namun yang paling penting mengambil pendekatan terbaik dalam memastikan kebajikan rakyat terus dijaga.


2,274 pelajar sekolah rendah di Melaka terima bantuan RM200

MASJID TANAH, 13 Februari - Kerajaan Negeri Melaka melalui Tabung Amanah Pendidikan Negeri Melaka (TAPEM) memperuntukkan RM500,000 bantuan persekolahan untuk diagihkan kepada 2,274 pelajar sekolah rendah di negeri ini, tahun ini.  Ketua Menteri Melaka , Datuk Seri Sulaiman Md Ali berkata sumbangan tersebut berbentuk baucer bernilai RM200 diberikan kepada setiap pelajar untuk membeli barangan kelengkapan sekolah. Bantuan kali ini terdapat penambahan penerima, mengikut pecahan parlimen iaitu seramai 372 pelajar dari Parlimen Masjid Tanah , Alor Gajah 508 pelajar , Jasin 448 pelajar , Kota Melaka 429 pelajar , Hang Tuah Jaya 241 pelajar dan Tangga Batu 276 pelajar.  Tambahnya , sebanyak 241 sekolah rendah akan menerima bantuan itu dan akan diagihkan secara berperingkat mengikut waktu yang ditetapkan.  "Jadi dalam keadaan tertekan dalam suasana ekonomi tidak menentu mahu tidak mahu mereka yang sepatutnya menerima walaupun ada peningkatan kerajaan negeri Melaka tetap perihatin bagi membantu golongan mereka yang memerlukan," kata Sulaiman di sini.

(Sulaiman ketika ditemui pemberita selepasMajlis Pelancaran Penyampaian Bantuan Persekolahan Sekolah RendahSumbangan Kerajaan Negeri Melaka bagi Sesi Akademik 2023 di Kompleks Sukan Masjid Tanah, di sini)

Tambahnya , kerajaan negeri sentiasa meletakkan kepentingan pendidikan sebagai agenda utama dalam mencorakkan masa depan negeri.


Kantin sekolah rosak di Maran tersenarai projek daif kementerian  - KPM

PUTRAJAYA, 13 Februari- Kantin di Sekolah Kebangsaan Kampung Awah, Maran, Pahang yang rosak hingga menyebabkan 230 orang murid makan merata-rata di sekitar kawasan sekolah berkenaan, merupakan pembangunan yang sudah tersenarai dalam projek daif Kementerian Pendidikan Malaysia (KPM).

Menurut KPM menerusi kenyataan hari ini, kantin rosak itu termasuk dalam senarai 74 projek daif yang diperakukan untuk Rolling Plan ke-3 (RP3) tahun ini dan kelulusan projek itu tertakluk kepada pembentangan Bajet 2023 pada 24 Februari ini.Projek baik pulih kantin tersebut akan melibatkan aspek merobohkan bangunan daif sedia ada dan membina semula bangunan baharu termasuk kantin dan lain-lain.“Kemudahan lain dibina termasuk mengikut piawaian dan mesra orang kurang upaya (OKU), perolehan peralatan dan kelengkapan baharu serta menambah baik kemudahan infrastruktur sedia ada,” katanya.Bagaimanapun, katanya, sementara menunggu pembinaan semula kemudahan itu, pihak sekolah sejak awal lagi meletakkan pita larangan memasuki kawasan tersebut atas faktor keselamatan kerana ia diisytiharkan tidak selamat oleh Jabatan Kerja Raya (JKR).Pihak sekolah juga menyediakan khemah khas untuk digunakan oleh murid dan guru ketika waktu rehat.“KPM sentiasa cakna dan prihatin terhadap isu yang melibatkan soal kebajikan dan keselamatan murid, malah komited memastikan sekolah berada dalam keadaan baik, selamat dan kondusif untuk keselesaan murid dan guru,” katanya.Sebelum ini, laporan media pada 10 Februari lalu melaporkan isu kerosakan kantin sekolah itu yang menyebabkan 230 orang murid terpaksa makan merata-rata termasuk di tepi longkang.


'Sembang Dalam Radio' Langkawifm wadah penyampaian berkesan

KUAH, 13 Februari - 'Sembang Dalam Radio' terbitan radio tempatan Langkawifm menjadi pemacu agenda kerajaan sebagai wadah penyampaian berkesan.  Membawa perkongsian berbentuk santai peranannya kekal relevan memberi maklumat sahih dan terkini sejak lebih 100 tahun dahulu.  Penerbitnya Mohammad Najib Mashor berkata, program serampang dua mata bersempena Hari Radio Sedunia 2023 itu mengetengahkan elemen imbas kembali kewujudan radio di Malaysia dan perkembangannya hingga ke hari ini.  "Untuk Sembang Dalam RadiO dari Langkawifm, kita bawakan perbezaan, kita ketengahkan perbezaan daripada penyampai radio 1 ketika dahulu dengan sekarang, yang mana kita mengupas mengenai dengan cara penyampaian dan lagu yang diputarkan pada hari ini, penerimaan yang mana kita turut melibatkan kepada pelajar sekolah antara yang menjadi pendengar utama dan kekuatan di Langkawifm," kata Mohammad Najib di sini.

(Mohammad Najib bercakap kepada pemberita RTM)

Turut memeriahkan Sembang Dalam Radio ialah Bekas Penyampai Radio RTM yang juga pelakon senior, Fauziah Nawi dan Penyanyi Luqman Faiz.  Bersempena dengan itu juga, LANGKAWIfm kini mula bersiaran bermula pukul 6.00 pagi hingga 7.00 malam setiap hari dengan menyediakan tiga segmen iaitu Ceria Pagi, ACTIV8 dan Ekspresi.


Pertandingan Jom Kitar Semula Botol Kaca capai matlamat

JOHOR BAHRU, 13 Februari- Pertandingan Jom Kitar Semula Botol Kaca yang dijalankan di 30 buah sekolah rendah di Johor berjaya mencapai matlamatnya.  Sebanyak 24,000 kilogram botol kaca berjaya dikitar semula sepanjang tempoh empat bulan pertandingan, yang berakhir bulan lalu.  Pengurus Besar Korporat SWM Environment Bhd, Mohd Norlisam Mohd Nordin berkata pihaknya berpuas hati dengan pencapaian luar biasa itu yang melepasi sasaran awal sebanyak 10,000 kilogram.  Usaha itu sekali gus membawa kepada penurunan lebih 68,000 kilogram karbon dioksida.  Justeru, perbincangan akan dibuat dengan rakan strategik terutama sekolah bagi memperluas aktiviti kitar semula.  "Ini adalah satu petunjuk yang sangat baik bahawa masyarakat ataupun amalan kitar semula botol kaca boleh dilaksanakan sekiranya ia diberi penekanan atau perhatian."Jadi kita berharap mesej dan pencapaian ini dapat membuka mata dan menggerakkan masyarakat di luar untuk melaksanakan pengasingan sisa pepejal," katanya.

Beliau berkata demikian selepas menyampaikan hadiah kepada pemenang Pertandingan Jom Kitar Semula Botol Kaca, di sini hari ini.  Pertandingan itu dimenangi SJK C Chung Hwa, Pontian yang membawa pulang RM500.00 dan hadiah iringan lain.


Transformasi RTM seiring pendigitalan arus perdana

KUANTAN, 13 Februari - Usaha kakitangan Radio Televisyen Malaysia (RTM) Pahang menaik taraf konti radio dengan sistem teknologi terkini serta penyampaian lebih dinamik amat bertepatan dengan pendigitalan arus perdana . Ketua Pengarah Penyiaran, Suhaimi Sulaiman berkata transformasi yang dibuat juga merupakan usaha berkesan bagi memastikan fungsi radio kekal relevan selain mengaplikasikan platform digital lain seperti saluran tv dan media sosial. "Saya rasa yang penting supaya kita memahami apakah platform yang boleh kita gunakan supaya radio akan terus relevan dan terus kekal diminati ramai, jadi saya rasa pendekatan telah digunakan pasukan kita, di Pahang ini sangat bagus kerana sambil, jika zaman saya dahulu radio itu kita dengar, tetapi kita lihat tadi boleh berinteraksi secara terus. Itu keperluan waktu ini bersiaran di pelbagai platform jadi saya rasa apa yang kita buat di sini memang terkedepan dan sesuatu yang bagus," kata Suhaimi di sini.

(Suhaimi ketika berucap merasmikan konti baharu PahangFM)

Bersempena sambutan Hari Radio Sedunia 2023, Jabatan Penyiaran Negeri Pahang (RTM Pahang) hari ini turut merasmikan konti baharu PahangFM dan disempurnakan oleh Suhaimi.  Beliau dalam pada itu turut berkesempatan bersiaran secara langsung bersama penyampai radio Pahang FM iaitu DJ Ana dan DJ Harun selama setengah jam dalam segmen ‘Zon Apa Khabar Weh’ yang turut disiarkan secara langsung di saluran Berita 123 Mypreview.  Sejurus itu, beliau turut beramah mesra bersama kakitangan RTM Pahang dan melawat ruang kerja unit MCR serta Studio TV.


Khidmat feri ke Langkawi dari Terminal Kuala Perlis dihentikan pada 1 dan 2 Mac

(Siaran media Ferry Line Ventures Sdn Bhd)

LANGKAWI, 13 Februari- Perkhidmatan feri dari Terminal Kuala Perlis ke Pulau Langkawi dihentikan sementara pada 1 dan 2 Mac depan susulan situasi alur pelayaran yang cetek.Paras air laut di alur pelayaran Kuala Perlis pada tarikh berkenaan dijangka berada pada paras bawah 1.6 meter dan tidak selamat untuk dimasuki feri.Berikutan itu, Pengurus Sumber Manusia dan Operasi Ferry Line Ventures Sdn Bhd, Kapten Baharin Baharom menasihatkan penumpang untuk menggunakan perkhidmatan feri laluan Langkawi-Kuala Kedah bagi menggelakkan sebarang kesulitan.“Semakan dan tempahan tiket dalam talian boleh dilakukan menerusi aplikasi Cuti-Cuti Langkawi,” katanya.Sebanyak lima trip kekerapan feri disediakan dari Pulau Langkawi ke Kuala Kedah bermula pada pukul 7.30 pagi sehingga 7.00 malam bagi dua tarikh berkenaan.Selain itu, lima trip perkhidmatan feri turut disediakan dari Kuala Kedah ke Pulau Langkawi bermula pada pukul 7.00 pagi sehingga 7 malam pada tarikh sama.


APM Kedah bersedia sepenuhnya bantu mangsa di Turkiye dan Syria

BALING, 13 Februari - Angkatan Pertahanan Awam Malaysia (APM) Kedah bersiap siaga sekiranya diarahkan untuk membantu operasi memyelamat mangsa gempa bumi di Turkiye dan Syria. Pengarahnya, Leftenan Kolonel (PA) Awang Askandar Ampuan Yaacob berkata anggota APM cukup terlatih dan mempunyai kepakaran tinggi menyelamat dalam operasi yang membabitkan bencana. "Anggota pertahanan awam sentiasa bersedia dengan latihan-latihan yang selalu kita buat khusunya pasukan selam, khas pertahanan awam dan pasukan pasukan yang lain yang telah diberikan latihan dan kursus pendedahan penagalaman dengan pasukan terlibat dalam operasi. Insya-Allah ini hala tuju kita bawah kerajaan kita yang ada sekarang," kata Awang Askandar di sini.

(Awang Askandar ditemui pemberita selepas menghadiri Majlis Jamuan Hi Tea, di sini)

Setakat ini, APM menerusi petugas khas APM telah menghantar seramai 20 anggotanya menyertai operasi menyelamat mangsa gempa bumi di kedua dua negara berkenaan.


Dua produk kecantikan dikesan mengandungi merkuri - KKM

PUTRAJAYA, 13 Februari- Orang ramai digesa untuk mengelak daripada membeli dan menggunakan dua jenis produk kosmetik yang telah dikesan mengandungi racun berjadual oleh Bahagian Regulatori Farmasi Negara (NPRA).Ketua Pengarah Kesihatan, Tan Sri Dr. Noor Hisham Abdullah berkata, dua produk tersebut adalah Karisma Turmeric Booster Cream dan Flashhskinzz Treatment Cream yang dikesan mengandungi merkuri.“Susulan daripada itu, notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf,” katanya dalam kenyataan hari ini.Tambah Dr. Noor Hisham, merkuri juga boleh mengganggu perkembangan otak kanak-kanak yang masih kecil atau yang belum dilahirkan selain boleh menyebabkan ruam, iritasi dan perubahan lain pada kulit.Justeru, penjualan dan pengedaran produk-produk kosmetik tersebut perlu dihentikan dengan serta-merta kerana ia melanggar Peraturan-Peraturan Kawalan Dadah dan Kosmetik 1984.“Individu yang ingkar boleh didenda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.Mengulas lanjut, Dr. Noor Hisham turut menasihatkan orang awam yang sedang menggunakan produk-produk kosmetik tersebut segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.“Orang awam digalakkan untuk menyemak status notifikasi sesuatu produk kosmetik dengan melayari laman web rasmi NPRA, www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store,” katanya.


Radio tetap relevan sebagai medium penyampai maklumat - Sulaiman

AYER KEROH, 13 Februari- Radio tetap relevan sebagai medium penyampai maklumat kepada masyarakat. Justeru, Ketua Menteri Melaka, Datuk Seri Sulaiman Md Ali berharap stesen radio khususnya RTM dapat terus maju dan menjadi penyalur maklumat sahih.  "Sempena dengan sambutan Hari Radio Sedunia ini, saya harap stesen radio baik RTM dan swasta dapat memberikan maklumat dengan lebih tepat dan padat kepada masyarakat dengan bahan yang bermutu dan berkualiti tinggi," kata Sulaiman kepada pemberita RTM dalam sidang media selepas perhimpunan bulanan kerajaan negeri Melaka, di Seri Negeri, di sini. Sementara itu, penjawat awam, Faris Haikal Zakaria menyatakan Melaka FM menjadi medium buat mereka mendapatkan berita terkini dan wadah hiburan tempatan nombor satu. "Kita tahu tanpa radio hidup kita akan sunyi. Tanpa radio, mungkin ada informasi yang kita tak dapat terutamanya di MelakaFM sendiri, banyak input dan maklumat yang menarik yang dikongsikan buat rakyat Melaka.Saya selaku rakyat Melaka mengucapkan terima kasih kepada MelakaFM sentiasa menjadi halwa telinga yang baik untuk saya mendapatkan informasi dan juga pilihan lagu-lagu sangat terbaik," kata Faris kepada pemberita RTM.


Bangunan sekolah daif, 830 sekolah dikenal pasti

KUALA LUMPUR, 13 Februari- Kementerian Pendidikan Malaysia (KPM) menyambut baik kesungguhan kerajaan dalam menangani isu sekolah daif.KPM menerusi kenyataan berkata perkara itu selaras dengan tujuh aspirasi kementerian itu iaitu mengutamakan agenda berkaitan pembangunan sekolah daif di seluruh negara.Selain itu, KPM juga telah mengenal pasti bangunan-bangunan sekolah yang daif untuk dinaik taraf melaluli analisis skor gred impak yang memerlukan penggantian atau pembangunan semula.Berdasarkan skor tersebut, KPM memberikan keutamaan untuk melaksanakan projek penggantian kepada blok bangunan di sekolah yang berada pada skala enam dan tujuh.

"Sehingga 31 Januari tahun ini, sebanyak 830 buah sekolah mempunyai blok bangunan yang berada pada skala enam dan tujuh yang memerlukan penggantian atau pembangunan semula."Bilangan bangunan daif ini adalah dinamik selaras dengan penyelesaian pelaksanaan pembangunan semula dan penerimaan untuk mengesyorkan tahap keselamatan bangunan oleh agensi-agensi teknikal."Projek yang diangkat untuk kelulusan pelaksanaan juga terdiri daripada senarai sekolah yang mempunyai bangunan daif pada skala 6 dan 7."KPM komited dalam menyediakan infrastruktur pendidikan yang selamat dan kondusif untuk kegunaan murid serta warga sekolah di seluruh negara," katanya kenyataan itu.


Tentera Darat jangka tambah anggota ke Turkiye

PORT DICKSON, 13 Februari- Tentera Darat dijangka menambah anggota dan pegawai bagi menyertai misi bantuan kemanusiaan mangsa gempa bumi di Turkiye.  Panglima Tentera Darat, Jeneral Tan Sri Zamrose Mohd Zain berkata anggota serta pegawai sentiasa bersiap siaga jika diperlukan dalam misi tersebut yang dijangkakan selama enam minggu.  "Saya jangkakan kemungkinan, tetapi kita ikut arahan pejabat Perdana Menteri dan salurkan kepada Majlis Keselamatan Negara. "Kita ikut arahan...akan buat penilaian sesuai atau tidak sesuai," katanya.

(Jeneral Tan Sri Zamrose Mohd Zain)

Beliau berkata demikian kepada pemberita pada Majlis Pelancaran Sambutan Hari Tentera Darat Ke-90 di Pusat Latihan Asas Tentera Darat (Pusasda), di sini hari ini. Ketika ini, terdapat seramai 110 anggota tentera dan mereka terlatih dengan pelbagai operasi dan situasi. ATM akan bina satu lagi HMM di Turkiye Dalam pada itu, Angkatan Tentera Malaysia (ATM) juga dijangka membina sebuah lagi Hospital Medan Malaysia (HMM) di Turkiye dalam masa terdekat.Hospital tersebut dijangka lebih kecil dan tidak mempunyai dewan bedah seperti di Adiyaman.  Pada 11 Februari lalu, ATM menghantar kumpulan terakhir pasukan perubatannya bagi mengendalikan operasi HMM di Turkiye.  Keseluruhan 110 pegawai dan anggota ATM itu diketuai Pemerintah Operasi, Brigedier Jeneral Datuk Dr. Amran Amir Hamzah diterbangkan ke Turkiye dengan tiga fasa penghantaran bermula 10 Februari lalu menggunakan pesawat A400 dan pesawat komersial.


Pewujudan Melaka Talent Corp, jaminan pembangunan pada masa depan

AYER KEROH, 13 Februari- Melaka Talent Corp (MTC) bakal diwujudkan kerajaan negeri Melaka sebagai usaha menjamin pembangunan Melaka pada masa depan. Ketua Menteri, Datuk Seri Sulaiman Md Ali berkata MTC akan menggabungkan para ilmuwan yang mempunyai kepakaran dalam pelbagai bidang. Mereka akan menjadi penasihat untuk mencorak langkah pembangunan dan kemajuan negeri.  Jelasnya, hasrat mewujudkan MTC itu juga selaras dengan agenda MADANI.  "Sebelum ini, kita sudah ada Mesyuarat Majlis Tindakan Ekonomi negeri. Saya akan kumpul semula ahli-ahli ini untuk kita masukkan. Untuk Talent Corp ini, dia ada jawatankuasanya sendiri.Daripada situ mereka boleh membantu dengan menyumbang idea-idea dalam usaha kita nak majukan Melaka supaya tidak ketinggalan dan setanding dengan negeri maju yang lain," kata Sulaiman kepada pemberita RTM dalam sidang media selepas perhimpunan bulanan kerajaan negeri Melaka, di Seri Negeri, di sini.

(Ketua Menteri Melaka, Datuk Seri Sulaiman Md Ali)

Mengulas lanjut katanya, terdapat ramai individu berbakat berada di luar Melaka.Justeru, sekiranya mereka dikumpulkan, ia dapat memberi kebaikan kepada negeri dan seluruh rakyat.


Anggota polis dituduh seludup migran Myanmar

KOTA BHARU, 13 Februari- Seorang anggota polis berpangkat Koperal didakwa di Mahkamah Sesyen Kota Bharu Kelantan atas dua pertuduhan berhubung penyeludupan 29 migran warga Myanmar pada 16 Januari lalu.  Bagaimanapun, tiada pengakuan direkodkan daripada tertuduh, Syed Shaifful Amri Syed Solihuddin, 38 tahun ketika pertuduhan dibacakan di hadapan Hakim Mohd Zul Zakiqudin Zulkifli.  Mengikut pertuduhan pertama, dia didakwa menjalankan penyeludupan migran melibatkan tujuh lelaki dan enam wanita warga Myanmar di dalam sebuah van di hadapan Ibu Pejabat Jabatan Bomba dan Penyelamat Malaysia (JBPM) Kelantan di Tunjong pukul 1.30 pagi pada 16 Januari lalu.  Bagi pertuduhan kedua pula, tertuduh didakwa menjalankan penyeludupan migran iaitu 15 lelaki serta satu wanita warga Myanmar dan kesalahan itu dilakukan di dalam sebuah rumah inap desa di Jalan Pintu Geng, pukul 9.45 pagi pada 16 Januari lalu.  Bagi kedua-dua pertuduhan itu, dia didakwa mengikut Seksyen 26B (d) Akta Antipemerdagangan Orang dan Antipenyeludupan Migran 2007 yang mana ia adalah kesalahan keselamatan di bawah Akta Kesalahan Keselamatan (Langkah-langkah Khas) 2012.

Kesalahan itu memperuntukkan hukuman penjara seumur hidup atau minimum lima tahun dan boleh dikenakan sebat.  Pendakwaan dilakukan Timbalan Pendakwa Raya, Nursyafiqah Mohamad dan tertuduh tidak diwakili peguam.  Mahkamah kemudiannya menetapkan 22 Mac sebagai tarikh deposisi iaitu keterangan migran.


JBPM dan radio akan terus bekerjasama

IPOH, 13 Februari - Kerjasama erat di antara stesen radio serta Jabatan Bomba dan Penyelamat Malaysia (JBPM) perlu dikekalkan, dalam usaha memberi kesedaran kepada masyarakat.Pengarah JBPM Perak, Azmi Osman berkata peranan radio menyampaikan informasi khususnya berkaitan Jabatan JBPM sememangnya tidak dapat dipisahkan.  "Dan kepada juruhebah-juruhebah yang bertugas, sesungguhnya mereka adalah barisan depan tetapi yang tidak didendangkan, kerana suara-suara mereka sebenarnya dapat membentuk golongan masyarakat kearah kesedaran. Teruskan perkhidmatan berkesan dan teruskan juga memberikan maklumat-maklumat terbaik bagi memberikan satu kesedaran kepada masyarakat," kata Azmi di sini.

(Azmi ditemui pemberita selepas membuat kejutan menyampaikankek dan bunga kepada kakitangan RTM sempena sambutan Hari Radio Sedunia, di konti Perakfm)

Tambah beliau, radio akan terus kekal relevan dan menjadi elemen penting bagi JBPM Perak sebagai pengantara kepada masyarakat.


Pelajar sekolah B40 di Pulau Pinang terima baucar RM250 program Educare Back to School

(Pelajar yang menerima baucar daripada Yang Dipertua Negeri, Tun Ahmad Fuzi Abdul Razak berasa gembira dan teruja)

BERTAM, 13 Februari- Seramai 1000 pelajar dari 21 buah sekolah di Pulau Pinang menerima baucar bernilai RM250 bersempena program Educare Back to School anjuran Yayasan Amal Tuan Yang Dipertua (TYT) Pulau Pinang.  Pemberian bantuan itu bertujuan membantu pelajar daripada keluarga B40 mendapatkan uniform dan keperluan persekolahan bagi sesi persekolahan baharu yang akan bermula pada bulan depan.  Pelajar yang menerima baucar daripada Yang Dipertua Negeri, Tun Ahmad Fuzi Abdul Razak berasa gembira dan teruja.  "Rasa gembira boleh pakai nanti darjah 6, terima kasih. Perasaan gembira dapat baju tu dengan sumbangan duit," kata murid sekolah rendah, Noraini Batrisya. "Saya sangat bangga kerana memakai baju sekolah saya pun sangat gembira," luah pelajar, Ang Khen Tat.  Para penerima bantuan boleh mendapatkan uniform sekolah dan peralatan persekolahan dengan menggunakan baucar tersebut di enam cawangan Mydin Wilayah Utara.  "Mereka boleh menunaikan atau mereka boleh menggunakannya di enam cawangan Mydin iaitu di kawasan wilayah Utara. Mudah bagi ibu bapa, mudah juga bagi pelajar kerana apabila mereka bercuti sekolah mereka balik kampung mereka tidak perlu datang balik ke Pulau Pinang. Mereka boleh beli di Mydin cawangan yang berdekatan yang ada di Kedah, Pulau Pinang dan Perak."Jumlah pelajar yang terlibat adalah 1000 pelajar daripada semua bangsa," jelas Ketua Pegawai Eksekutif Yayasan Amal, Datuk Seri Sr Rozali Mohamud.

( Datuk Seri Sr Rozali berkata pelajar sekolah B40 di Pulau Pinang terima baucar RM250 program Educare Back to School)


PahangFM tanam 1,000 pokok Rhu sempena sambutan Hari Radio Sedunia

KUANTAN, 13 Februari- Sempena Sambutan Hari Radio Sedunia, PahangFM mengambil inisiatif menanam 1,000 pokok Rhu di Pantai Kempadang, Kuantan.  Pengarah Bahagian Program Radio Jabatan Penyiaran Malaysia, Nor'ain Bakir berkata Program Tanggungjawab Sosial Korporat (CSR) RTM Pahang itu diadakan seiring sasaran Kempen Penghijauan Negara menjelang tahun 2025.  “Peranan kita seterusnya untuk bersama-sama meneruskan agenda nasional masyarakat Malaysia Madani yang cintakan keamanan dan juga signifikannya kita mengadakan CSR kita menanam pokok lebih 1,000 pokok di Pantai Kempadang ini.Ini juga salah satu hasrat kami warga radio RTM untuk sama-sama menyahut agenda nasional kita iaitu penanaman 100 juta pokok," kata Nor'ain kepada pemberita RTM selepas Program Penanaman Pokok sempena sambutan Hari Radio Sedunia 2023 di sini.

(Ketua Pengarah Penyiaran, Suhaimi Sulaiman menyempurnakan upacara perasmian programmenanam 1,000 pokok Rhu di Pantai Kempadang, Kuantan)

Program tersebut dirasmikan Ketua Pengarah Penyiaran Malaysia, Suhaimi Sulaiman, bersama para penyampai daripada 34 stesen radio RTM.  Tambahnya, program turut mendapat kerjasama Jabatan Perhutanan Negeri Pahang (JPNP).  Dalam pada itu, Penolong Pengarah Kanan Silvikultur Timur JPNP, Nurfazliza Kamarul Bahrin berkata program turut disertai 500 pelajar daripada Institusi Pengajian Tinggi awam dan swasta antaranya Universiti Malaysia Pahang, Kolej Poly-Tech MARA, selain kanak-kanak dari Tadika Tunas Cahaya Iman, Kuantan.  “Jadi, program ini turut melibatkan pelajar sekolah, masyarakat awam, agensi kerajaan dan swasta. Ia penting agar pelajar-pelajar diberi pendedahan awal tentang kepentingan menjaga alam selain mereka tahu kaedah untuk menanam pokok," kata Nurfazliza kepada pemberita RTM. Jelas beliau, bagi tempoh 2021 sehingga kini, sebanyak lebih 6.2 juta pokok telah ditanam di seluruh negeri Pahang menerusi program sama.  Malah katanya, serentak dengan program hari ini, JPNP turut mengadakan Program Penanaman Pokok Bakau dan Spesies Sesuai di Pesisiran Pantai Negara bagi mengambil kira kejadian tsunami yang melanda negara pada tahun 2004.


Belanjawan 2023: Mah Sing harap kempen HOC diperkenal semula

KUALA LUMPUR, 13 Februari- Menjelang pembentangan Belanjawan 2023, syarikat pemaju hartanah, Mah Sing berharap kempen pemilikan rumah (HOC) diperkenal semula bagi membantu lebih ramai mampu memiliki rumah. Turut diusulkan, geran khas membantu pembeli rumah pertama, pembiayaan bersesuaian dan pengecualian cukai ke atas faedah semasa tempoh pembinaan. Menerusi kenyataan pengarah urusannya, Tan Sri Leong Hoy Kum berkata kerajaan juga boleh mempertimbang menurunkan cukai bahan binaan selain insentif ke atas pembangunan hijau, menyokong misi bersih karbon menjelang 2050. Bagi menggalakkan pemilikan rumah kumpulan B40 dan M40, pihaknya mencadangkan margin pembiayaan sehingga 100 peratus untuk tempoh sehingga 40 tahun.Berhubung kekurangan tenaga buruh, beliau berharap yuran Program Rekaliberasi Buruh 2.0 (RTK 2.0) dapat dikurangkan daripada RM1,500 pada masa ini supaya penurunan kos dapat diturunkan kepada pengguna.

(Pengarah Urusan, Tan Sri Leong Hoy Kum)


Radio RTM: Waktu siaran lima saluran diseragamkan

(Suhaimi (kanan) pada Sambutan Hari Radio Sedunia 2023)

KUANTAN, 13 Februari- Waktu penyiaran lima saluran stesen radio daerah RTM diseragamkan bermula hari ini. Ia melibatkan saluran radio di Sabah, Sarawak, Kedah dan Wilayah Persekutuan Labuan.  Ketua Pengarah Penyiaran, Suhaimi Sulaiman berkata penyelarasan itu sebagai usaha memberi mutu perkhidmatan terbaik dalam menyampaikan informasi, seiring konsep Malaysia Madani. “Siaran radio Tawaufm, Sandakanfm, Keningaufm, Labuanfm, dan Langkawifm telahpun diawalkan siarannya bermula pukul 6.00 pagi tadi. "Sebelum ini, semua stesen tersebut memulakan siaran seawal 7.00 pagi. Bermula hari ini masa siaran Keningauafm dilanjutkan selama dua jam iaitu dari 5.00 petang hingga 7.00 malam. Sebelum ini siarannya bermula 7.00 pagi dan tamat pukul 5.00 petang."Ini bermakna siaran tempatan semua stesen ini diselaraskan bermula 6.00 pagi hingga 7.00 malam," kata Suhaimi ketika berucap bersempena Sambutan Hari Radio Sedunia 2023 di Kompleks Penyiaran Sultan Haji Ahmad Shah di sini.Bersempena Sambutan Ulang Tahun Hari Radio Sedunia hari ini, 12 ekor merpati dilepaskan sebagai simbolik kepada tema, "Radio dan Keamanan" yang mengangkat mesej peranan radio menyebar luas keamanan kepada masyarakat.

(Suhaimi berkata waktu penyiaran lima saluran stesen radio daerah RTM diseragamkan bermula hari ini)


Perkhidmatan kesihatan awam dipertingkat, didik masyarakat peduli kesihatan - Agong

KUALA LUMPUR, 13 Februari- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menyeru agar inisiatif bagi menggalakkan pengesanan awal penyakit dipertingkat selain menekankan aspek kesihatan mental menerusi pemerkasaan perkhidmatan kesihatan awam. Baginda menyambut baik usaha Kementerian Kesihatan (KKM) menyediakan khidmat sokongan di pejabat kesihatan.  "Inisiatif bersifat membendung dan menggalak pengesanan awal penyakit perlu ditingkatkan menerusi skim peduli kesihatan termasuk penekanan terhadap aspek kesihatan mental. Beta turut mengucapkan syabas atas usaha Kementerian Kesihatan (KKM) menyediakan khidmat sokongan dalam bentuk talian bantuan psikososial serta khidmat kaunseling di pejabat kesihatan daerah," titah baginda di Parlimen hari ini.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah)

Baginda turut menyeru agar usaha mendigitalkan penyampaian perkhidmatan kesihatan terus diperkasa.  Ia bagi memudahkan capaian kepada masyarakat.Sementara itu, baginda turut mendukung usaha memperkasa Pendidikan dan Latihan Teknikal dan Vokasional (TVET).  Ia merangkumi kerjasama antara sektor awam dan swasta demi memastikan graduan dilatih berlandaskan keperluan industri semasa.  "Beta juga mendukung langkah dalam meningkatkan tahap kemahiran pekerja menerusi program peningkatan kemahiran dan kemahiran semula bagi melahirkan lebih ramai tenaga kerja mahir dan separa mahir yang berupaya untuk mengurangkan kebergantungan terhadap tenaga kerja asing," titah baginda dalam ucapannya.


Agong sukacita prestasi projek Fasa 1 Lebuhraya Pan-Borneo

KUALA LUMPUR, 13 Februari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah melahirkan rasa sukacita dengan prestasi pelaksanaan projek Fasa 1 Lebuhraya Pan-Borneo di Sabah dan Sarawak.Baginda bertitah, projek yang bermula pada tahun 2015 itu dijangka siap sepenuhnya pada tahun depan.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah)

"Adalah menjadi impian Beta, untuk memandu menelusuri Lebuh raya Pan-Borneo ini, khusus untuk beta mengenali dengan lebih rapat lagi rakyat Beta di pedalaman Bumi Kenyalang dan Negeri di Bawah Bayu. "Program kembara ini sedang di rangka oleh Istana Negara dengan kerjasama kerajaan Persekutuan, kerajaan negeri Sabah dan Sarawak", titah Al-Sultan Abdullah dalam Titah Diraja sempena Istiadat Pembukaan Penggal Kedua Parlimen ke-15.Baginda juga bertitah agar kerajaan meneruskan projek-projek infrastruktur pengangkutan awam berimpak tinggi bagi meningkatkan ketersambungan di samping menjana kesan pengganda yang positif terhadap pertumbuhan ekonomi.Titah baginda lagi, usaha tersebut dapat direalisasi menerusi pengangkutan yang optimum serta meningkatkan kesedaran rakyat untuk beralih kepada penggunaan pengangkutan yang bercirikan cekap tenaga dan rendah karbon.


Kebajikan golongan OKU perlu diperkasa - Agong

KUALA LUMPUR, 13 Februari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengalu-alukan usaha untuk mengkaji semula Akta Orang Kurang Upaya 2008.Titah Baginda, usaha itu bagi memelihara kesejahteraan golongan tersebut.Baginda juga bertitah agar usaha untuk pemerkasaan wanita yang merupakan tonggak dalam institusi keluarga perlu dipertingkat."Usaha tersebut bukan sekadar mengembangkan potensi kaum wanita malah ia untuk memastikan penyertaan kaum wanita akan merancakkan ekonomi negara dan seterusnya menjadikan Malaysia lebih berdaya saing ke arah negara berpendapatan tinggi," titah baginda di Parlimen hari ini bersempena Pembukaan Penggal Kedua Majlis Parlimen Ke-15 2023.Baginda turut mendukung usaha untuk menambah baik undang-undang bagi memastikan kebebasan institusi dan tadbir urus yang baik termasuk pembaharuan sistem perundangan, pengadilan jenayah dan institusi penjara.Selain itu, kerajaan perlu akan menambah baik aspek perlindungan keselamatan sosial golongan pekerja bagi mendepani cabaran ekonomi tahun ini.Ini termasuk meningkatkan caruman bagi program skim keselamatan sosial suri rumah yang telah dikuatkuasakan mulai 1 Disember 2022.


Radio RTM 'tak lapuk dek hujan, tak lekang dek panas'

(Suhaimi berucap pada majlis sambutan Hari Radio Sedunia 2023 di perkarangan Kompleks Penyiaran Sultan Haji Ahmad Shah)

KUALA LUMPUR, 13 Februari- Tema sambutan Hari Radio Sedunia 2023, 'Radio dan Keamanan' sangat signifikan dengan RTM dalam menyebar luas mesej keamanan kepada masyarakat.Ketua Pengarah Penyiaran, Suhaimi Sulaiman berkata radio RTM terus memainkan peranan sebagai saluran sumber maklumat tepat, termasuklah info keamanan kepada masyarakat.Beliau ditemui di majlis sambutan Hari Radio Sedunia 2023 di perkarangan Kompleks Penyiaran Sultan Haji Ahmad Shah (KOMPAS) di sini. "Inilah usaha kami secara berterusan, semuanya kami berikan termasuk menyalurkan mesej ke arah keamanan. Memberi info sahih dan mutakhir serta hiburan kepada pendengar setia khususnya kepada masyarakat tempatan secara percuma."Bagi menyokong usaha konsep madani, radio RTM terus kekal relevan, tak tak lapuk dek hujan tak lekang dek panas," kata Suhaimi.

(Bagi menyokong usaha konsep madani, radio RTM terus kekal relevan, tak tak lapuk dek hujan tak lekang dek panas," kata Suhaimi)


UM sasar sediakan makanan percuma kepada mahasiswa asnaf

KUALA LUMPUR, 13 Februari- Universiti Malaya (UM) menyasarkan untuk menyediakan makanan percuma kepada mahasiswa yang berada dalam kategori asnaf.Ia bagi meringankan kos sara hidup yang dihadapi mahasiswa.Jelas Pengarah Pusat Keusahawanan dan Pembangunan Pelajar UM, Profesor Dr Aida Idris, kerjasama dengan pelbagai pihak berkepentingan mampu merealisasikan hasrat itu."Di peringkat awal, kami berbincang dengan Yayasan Prihatin Nasional (YPN) dan lemabaga zakat. Bukan sekadar kita tawarkan Menu Rahmah tetapi kita rasa kita boleh bagi makanan percuma sekurang-kurangnya satu sajian sehari.Dengan adanya sumbangan dan dana dari MAIWP, kita boleh tawarkan makanan percuma kepada mereka," kata Dr. Aida secara maya ketika ditemu bual dalam rancangan Selamat Pagi Malaysia, hari ini.Tambahnya, kaedah pembungkusan makanan secara vakum akan digunakan untuk memastikan makanan yang ditawarkan sentiasa segar.

(Pengarah Pusat Keusahawanan dan Pembangunan Pelajar UM, Profesor Dr Aida Idris)


Agong berkenan rasmi istiadat pembukaan Penggal Kedua Parlimen ke-15

KUALA LUMPUR, 13 Februari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berkenan berangkat merasmikan istiadat pembukaan Mesyuarat Pertama Penggal Kedua Parlimen ke-15.  Turut berangkat sama, Raja Permaisuri Agong, Tunku Hajah Azizah Aminah Maimunah Iskandariah.  Keberangkatan tiba Seri Paduka berdua disambut Perdana Menteri Datuk Seri Anwar Ibrahim dan isteri, Datin Seri Dr Wan Azizah Wan Ismail.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah/BERNAMA)

Baginda berdua turut menerima sembah ‘Hormat Diraja’ oleh pasukan Kawalan Kehormat Utama daripada Batalion Pertama Rejimen Askar Melayu Diraja  Al-Sultan Abdullah kemudiannya berkenan berangkat ke sidang Dewan Rakyat bagi menyampaikan Titah Diraja.  Ketika memulakan titah, Baginda merakamkan ucapan takziah kepada seluruh rakyat Turkiye dan Syria ekoran kejadian gempa bumi yang meragut ribuan nyawa.  Baginda turut meminta seluruh Ahli Parlimen bersama bertafakur dan membaca al-Fatihah susulan kejadian berkenaan.


Lebih 1,000 orang hadir Konsert Hari Radio Sedunia 2023 PahangFM

KUANTAN, 13 Februari- Lebih 1,000 orang hadir memeriahkan Konsert Hari Radio Sedunia 2023 yang berlangsung di Auditorium Darul Makmur, di sini, malam tadi.Konsert anjuran PahangFM itu menampilkan barisan artis terkemuka tanah air seperti Ella, Rahmad Mega, Floor 88, Ezad Lazim, Soo Wincci, Baby Shima, Hazama dan Santesh.Acara turut dimeriahkan dengan penampilan juruhebah daripada 34 buah stesen radio RTM.

(Persembahan kumpulan Floor 88 pada Konsert Hari Radio Sedunia 2023 yang berlangsung di Auditorium Darul Makmur)

Turut hadir, Exco Komunikasi dan Multimedia, Belia, Sukan dan Badan-badan Bukan Kerajaan Negeri Pahang, Fadzli Mohamad Kamal; Ketua Pengarah Jabatan Penyiaran Malaysia, Suhaimi Sulaiman dan Pengarah Jabatan Penyiaran Pahang, Ariffin Awang.Konsert yang diadakan bersempena Hari Radio Sedunia itu mengangkat tema 'Radio dan Keamanan'.


Mayat bayi ditemukan di pekarangan masjid

SEREMBAN, 13 Februari- Mayat bayi perempuan dipercayai baru dilahirkan ditemukan di pekarangan Masjid Kariah Kampung Sri Jemapoh, Juasseh, Kuala Pilah di sini petang semalam.Ketua Polis Daerah Kuala Pilah, Superintenden Amran Mohd Gani berkata, polis menerima maklumat pada pukul 4.35 petang daripada seorang lelaki berhubung penemuan mayat bayi yang dibalut dengan kain dan diletakkan di dalam beg berwarna kuning.“Kita percaya bayi perempuan tersebut baru dilahirkan dalam tempoh 24 jam. Siasatan terperinci sedang dilakukan berhubung kes ini," katanya menerusi kenyataan.

(Mayat bayi perempuan ditemukan di dalam beg berwarna kuning yang ditinggalkan di pekarangan masjid / Foto PDRM)

Kes disiasat bawah Seksyen 318 Kanun Keseksaan kerana menyembunyikan kelahiran dan menyebabkan kematian.Beliau meminta mana-mana individu yang mempunyai maklumat berkaitan kejadian itu supaya tampil membantu siasatan.Orang ramai boleh menghubungi Ibu Pejabat Polis Daerah (IPD) Kuala Pilah di talian 06-4842999 atau ke balai polis berhampiran.


Johor berpotensi capai nilai pelaburan sehingga RM15 bilion

JOHOR BAHRU, 12 Februari- Johor berpotensi mencapai nilai pelaburan sehingga RM15 bilion hasil pertemuan dengan syarikat pusat data skala besar terbesar di Asia Pasifik dan Jepun, iaitu AirTrunk dan Wilhelmsen. Pertemuan dengan syarikat yang berpangkalan di Singapura itu diadakan semasa lawatan rasmi kerajaan Johor ke republik berkenaan. Menteri Besar, Datuk Onn Hafiz Ghazi menerusi facebook memberitahu, pihaknya turut mengadakan pertemuan dengan beberapa lagi pelabur berpotensi dari negara lain.

Hasil pelaburan, ribuan peluang pekerjaan berpendapatan tinggi dapat diwujudkan untuk Bangsa Johor, selain limpahan ekonomi dan pembangunan yang mampu membawa kemakmuran kepada rakyat negeri itu.  Potensi pelaburan itu juga menunjukkan Johor terus kekal sebagai destinasi pilihan utama pemain-pemain industri bertaraf global.

(Pertemuan dengan syarikat yang berpangkalan di Singapura itu diadakan semasa lawatan rasmi kerajaan Johor ke republik berkenaan/Fb Onn Hafiz Ghazi)

Kerajaan negeri dengan bantuan Kerajaan Persekutuan komited untuk menjadi pemudahcara menyediakan utiliti dan infrastruktur, sehingga kepada insentif cukai bagi menghasilkan suasana perniagaan yang lebih mesra pelabur dari serata dunia.  Lawatan rasmi selama tiga hari bermula hari ini bagi meningkatkan hubungan baik antara Singapura dengan Johor.


JBPM Perak tubuh PBS pertama orang asli

GOPENG, 12 Februari- Penubuhan Pasukan Bomba Sukarelawan (PBS) pertama di Kampung Orang Asli Ulu Geruntum, di sini merupakan langkah tepat supaya tindakan pantas keselamatan dapat diambil sekiranya berlaku sebarang kecemasan.  Exco Perumahan dan Kerajaan Tempatan, Sandrea Ng Shy Ching berkata inisiatif Jabatan Bomba dan Penyelamat Malaysia (JBPM) Perak itu merupakan satu keperluan memandangkan kedudukan kawasan yang jauh daripada balai bomba dan terdedah dengan risiko bencana. Pasukan yang dianggotai oleh masyarakat setempat itu, akan diberikan latihan berkala dan dibekalkan dengan kelengkapan asas oleh JBPM.  "Pasukan PBS ini, saya nampak pasukan bomba dapat "empower" masyarakat tempatan yang kini ada kekuatan anggota 30 orang supaya mereka dapat memainkan peranan penting sekiranya di kawasan ini berlaku sebarang kebakaran, bencana dan kemalangan. "Mereka turut dapat memainkan peranan untuk masa yang singkat, dapat lakukan apa yang patut," katanya sempena penubuhan PBS berkenaan, di sini hari ini.

(Sandrea Ng Shy Ching (dua, kiri) menyerahkan kelengkapan kebombaankepada Pengerusi PBS Ulu Geruntum Lizune Bah Chong (tiga, kanan). Turut sama Pengarah JBPM Perak, Azmi Osman (tiga, kiri)/BERNAMA)

Sementara itu, Pengarah JBPM Perak, Azmi Osman berkata langkah itu merupakan strategi untuk memperkasa pasukan sukarelawan di negeri ini melibatkan orang asli yang mahir dan arif dengan kawasan hutan.  "Kawasan yang melibatkan hutan dan sebagainya ini menjadi tumpuan orang ramai sebenarnya. Contoh dia orang nak pergi "trekking" dan sebagainya yang melibatkan kehilangan. "Sekiranya ada pasukan bomba sukarelawan terdekat seperti pasukan ini, secara tidak langsung akan membantu kita untuk mencari "search & rescue" sebab apa, orang asal atau orang asli ini sememangnya berkemahiran terutama dalam aspek di hutan," tambahnya. Tambah Azmi, penubuhan pasukan sukarelawan ini akan diperluaskan di kawasan orang asli yang lain di Perak mengambil kira faktor geografi dan keperluan keselamatan.


DOSM berhasrat buka lebih banyak pejabat operasi

BATU PAHAT, 12 Februari- Jabatan Perangkaan Malaysia (DOSM) berhasrat untuk membuka pejabat operasi di 156 daerah di negara ini.Ketua Perangkawan Negara, Datuk Seri Dr Mohd Uzir Mahidin berkata setakat ini, pihaknya telah membuka 30 pejabat operasi.Jelasnya, pembukaan itu penting bagi memperkasa usaha mengumpul statistik di peringkat daerah, seterusnya membantu penggubalan dasar dan memantau program nasional.DOSM juga bercadang, melantik Ketua Pegawai Data di setiap daerah terdiri daripada pegawai berkemahiran dalam bidang statistik.Ini bagi membolehkan perancangan daerah dijalankan secara baik, menerusi data yang diperolehi."Kalau dulu mungkin kita melihat dari segi perancangan fizikal, kita ada jurutera daerah dan sebagainya, tapi sekarang saya jangka, meletakkan pegawai yang berkepakaran dalam bidang statistik, yang boleh memberi, mengumpul data diperlukan, untuk perancangan daerah untuk membolehkan tindakan, keputusan, pemantauan dan keberkesanan dalam penggunaan dana awam," katanya.

(Datuk Seri Dr Mohd Uzir Mahidin)

Beliau berkata demikian selepas merasmikan Pejabat Operasi Daerah Batu Pahat, di Bangunan Persekutuan Batu Pahat.Bagi membantu usaha pengumpulan data, DOSM turut mencadang penubuhan Majlis Statistik dan Data Daerah, dikendali Pegawai Daerah dan Pengarah DOSM Negeri.


Zoo Johor tertua di Malaysia bakal berwajah baharu

(Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor mempersembahkan cadangan kerja-kerja menaik taraf Zoo Johor kepada baginda)

JOHOR BAHRU, 12 Februari- Zoo Johor di Jalan Gertak Merah, di sini, yang berusia hampir 95 tahun, bakal berwajah baharu dengan kerja-kerja menaik taraf dilakukan dalam masa terdekat.Sultan Johor Sultan Ibrahim Almarhum Sultan Iskandar bertitah Zoo Johor  perlu menjadi antara lokasi pelancongan baharu di negeri itu sekali gus menarik pengunjung dari dalam dan luar negara."Terletak di tengah-tengah pusat bandaraya, Zoo Johor merupakan zoo yang tertua di negara ini. Ia dibuka pada tahun 1928, oleh Almarhum Sultan Sir Ibrahim Ibni Almarhum Sultan Sir Abu Bakar dan dinamakan sebagai Kebun Binatang pada masa itu. “Kerajaan negeri perlu menitikberatkan pelbagai perkara ketika kerja-kerja membaik pulih dijalankan antaranya melibatkan sistem pengaliran, penempatan haiwan, harga tiket dan pelbagai lagi dalam menarik kehadiran pengunjung.“Ia perlu menjadi antara lokasi pelancongan baharu di Johor yang mampu menarik minat pengunjung dari dalam dan luar negara,” titah baginda dalam satu kenyataan dikeluarkan Royal Press Office (RPO) di Facebook rasmi baginda hari ini.Sultan Ibrahim bertitah demikian ketika menerima mengadap Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor yang mempersembahkan cadangan kerja-kerja menaik taraf Zoo Johor kepada baginda hari ini.Sementara itu, Mohd Jafni berkata zoo tersebut dijangka beroperasi semula pada akhir tahun ini setelah kerja-kerja menaik taraf dilakukan.

(Mohd Jafni (kiri) menunjukkan cadangan kerja menaik taraf Zoo Johor kepada Sultan Ibrahim Iskandar, hari ini/FOTO FB Sultan Ibrahim Iskandar)

“Harga tiket ketika ini adalah RM2 bagi dewasa dan RM1 kanak-kanak. Kita juga akan mengkaji semula harga tiket, namun akan memastikan kadar baharu itu tidak membebankan pengunjung serta lebih rendah berbanding zoo lain di negara ini."Kerajaan negeri memperuntukkan hampir RM1 juta setiap tahun melibatkan kos penyelenggaraan, gaji kakitangan serta makanan untuk haiwan," katanya.


Tiga gajah liar rosakkan tanaman pekebun Sungai Terah

GUA MUSANG, 12 Februari- Lebih 300 pekebun di Rancangan Pemulihan Tanah (RPT) Kesedar Sungai Terah, di sini resah dengan ancaman serangan tiga ekor gajah liar di kawasan itu sejak Khamis lalu.  Seorang pekebun, Mohamed Noor Awang Hamat, 70 tahun, berkata dia terkejut selepas lebih 200 tanaman seperti pisang, cempedak dan ubi kayu di kebunnya di Kampung Subong musnah dipercayai dirosakkan gajah liar semalam.  Menurutnya, dia kerugian RM5,000 sehari apabila lebih 200 pokok pisang, ubi kayu dan cempedak dimusnahkan kumpulan gajah itu.  “Pagi semalam apabila sampai di kebun saya dapati sekurang-kurangnya 200 pokok pisang dan pokok ubi kayu dirosakkan gajah.“Saya kerugian kira-kira RM5,000 hanya dalam satu malam,” katanya ketika ditemui di kebunnya di sini. Pekebun berharap tindakan segera dapat diambil dan mereka kini masih memantau serta mendengar nasihat daripada Perhilitan untuk tidak mengambil tindakan sendiri terhadap haiwan liar itu.  Sementara itu, seorang lagi pekebun, Wan Ab Talib Wan Jusoh, 69, berkata serangan gajah liar itu menimbulkan kebimbangan kepada penduduk kampung yang mengusahakan tanaman pisang, ubi kayu dan sawit, selain terpaksa menanggung kerugian besar setiap kali mamalia itu muncul di kebun. "Kita berharaplah pihak-pihak berkenaan segera mengambil tindakanagar masalah ini tidak berpanjangan. "Kerugian tetap kerugian tetapi tiada siapa yang akan menanggungnya. Oleh itu mohon segereakan kepada pihak berwajib sama ada kerajaan mahupun pihak perhilitan kerana ini membabitkan penduduk berpendapatan rendah, membanting tulang tidak kira siang atau malam," katanya.

(Lebih 300 pekebun di Rancangan Pemulihan Tanah (RPT) Kesedar Sungai Terah, di sini resah dengan ancaman serangan tiga ekor gajah liar di kawasan itu sejak Khamis lalu)

Sementara itu, Pengarah Perhilitan Kelantan Mohamad Hafid Rohani mengesahkan pihaknya menerima laporan daripada penduduk. “Aduan diterima pada 10 Februari berkenaan kejadian di RPT Kesedar Sungai Terah, sehubungan itu kakiangan kami di Gua Musang telah ke lokasi aduan untuk pemantauan bagi tindakan selanjutnya,” katanya. Katanya, selain di Kampung Subong, RPT Sungai Terah, pihaknya turut menerima aduan gajah di Kampung Lebur Jaya dan Panggung Lalat.


Duta baharu Malaysia ke Indonesia akan tiba di Jakarta akhir Februari, awal Mac

(Datuk Syed Md Hasrin Tengku Hussin @ Syed Hussin/BERNAMA)

JAKARTA, 12 Februari- Duta baharu Malaysia ke Indonesia, Datuk Syed Md Hasrin Tengku Hussin @ Syed Hussin dijangka tiba dan memulakan tugas rasminya di sini hujung bulan Feb atau awal Mac, menurut seorang pegawai.Kuasa Usaha Kedutaan Besar Malaysia di Indonesia Adlan Mohd Shaffieq berkata Syed Md Hasrin sebelum ini pernah berkhidmat di beberapa negara termasuk Indonesia sebagai timbalan ketua misi dari 2010 hingga 2013.Jawatan terakhir beliau ialah wakil tetap Malaysia ke Pertubuhan Bangsa-Bangsa Bersatu di New York.“Kita akan maklumkan kehadiran beliau di Jakarta ke Kementerian Luar Negeri Indonesia supaya satu tarikh ditetapkan bagi penyerahan watikah pelantikan kepada Presiden Joko Widodo,” kata Adlan.Diplomat itu ditemui pada majlis sambutan Tahun Baharu Cina, yang dihoskan oleh Malaysia Chambers Jakarta (MCJ) pada Sabtu.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan watikah pelantikan kepada Duta Besar Malaysia ke Republik Indonesia Datuk Syed Md Hasrin Tengku Hussin@ Syed Hussin pada Istiadat Penerimaan Watikah Pelantikan Ketua-ketua Perwakilan Malaysiake Luar Negara di Istana Negara, 9 Februari lalu/BERNAMA)

Sejurus tiba di Jakarta, Syed Md Hasrin akan diberi taklimat oleh 11 agensi kerajaan mengenai aktiviti serta fokus substantif yang dijalankan di sini, kata Adlan.Perkara yang akan diberi perhatian ialah tenaga kerja, pengukuhan kerjasama kedua negara dalam bidang kelapa sawit dan isu tertunggak membabitkan persempadanan maritim serta lain-lain.Syed Md Hasrin menerima watikah pelantikan daripada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara pada 9 Februari.Ditanya mengenai pelantikan Wakil Tetap Malaysia ke ASEAN di Jakarta susulan kekosongan jawatan berkenaan sejak hampir setahun, beliau berkata perkara itu akan diumumkan tidak lama lagi.“Nama telah diperoleh dan seorang ‘career diplomat’ akan diberi tauliah oleh Menteri Luar Datuk Seri Dr Zambry Abdul Kadir pada masa terdekat,” katanya.Terdahulu dalam ucapannya pada majlis itu, Adlan berkata "kita memulakan tahun 2023 dengan sangat baik," dan menyatakan penghargaan kepada MCJ kerana menganjurkan makan malam diaspora serta menyertai pertemuan dengan menteri-menteri yang mengadakan lawatan sejak Januari.“Kami menerima lawatan Perdana Menteri Datuk Seri Anwar Ibrahim awal tahun ini dan kemudian lawatan Menteri Luar diikuti dengan lawatan Menteri Dalam Negeri Datuk Seri Saifuddin Nasution Ismail dan Timbalan Perdana Menteri Datuk Seri Fadillah Yusof,” katanya. -BERNAMA


RTM terus laksana transformasi seiring kehendak, selera penonton

KUANTAN, 12 Februari- Seiring dengan era digital, RTM akan terus melaksanakan transformasi bersesuaian mengikut kehendak dan selera penonton. Ini termasuk beberapa penambahbaikan yang akan dibuat dalam masa terdekat, khususnya melibatkan penyampaian berita. Ketua Pengarah Penyiaran, Suhaimi Sulaiman berkata RTM mempunyai sumber lengkap dari segi teknologi, kakitangan terlatih dan cetusan idea yang menarik serta praktikal untuk dilaksanakan.  Malah, penambahbaikan tersebut akan dibuat dengan mengambil kira agenda transformasi, baik bagi saluran TV, stesen radio mahupun di platform media digital RTM.  "Bahawa sebenarnya sumber hebat ada di RTM, jadi itu yang sedang kita buat pada masa ini."Dan saya rasa itu bukan suatu yang susah untuk dibuat dan boleh dilakukan secepat mungkin. Tidak lama lagi, masyarakat akan melihat kehebatan RTM itu sendiri," katanya.

Beliau berkata demikian pada sesi taklimat bersama semua wakil RTM negeri, di sini hari ini.

Lapan kluster merangkumi Liputan dan Penyuntingan, Saluran Berita, Imej dan Penerbitan, Digital, Ehwal Semasa, Teknikal, Bahasa Penyiaran dan SOP BES dibentangkan bagi menunjukkan antara penambahbaikan yang sedang dan akan dibuat mengambil kira elemen ‘Quick Win’, Mid Term dan Long Term’.


KKDW garis empat fokus utama transformasi luar bandar

(Datuk Seri Dr Ahmad Zahid Hamidi (tengah) bergambar selepas menghadiri Bengkel Hala Tuju Strategik Kementerian Kemajuan Desa dan Wilayah hari ini/BERNAMA)

KUALA LUMPUR, 12 Februari- Empat fokus utama digariskan Kementerian Kemajuan Desa dan Wilayah (KKDW) bagi mewujudkan transformasi kawasan luar bandar.Menterinya, Datuk Seri Dr. Ahmad Zahid Hamidi berkata ia merangkumi prasarana luar bandar, program modal insan, keusahawanan dan aktiviti ekonomi.Langkah itu bertujuan merapatkan jurang pembangunan antara kawasan bandar, luar bandar dan pinggir bandar."Daripada keempat-empat bidang fungsi itu, kami akan melakukan 22 program 'quick wins' dan juga 19 'game changer. Saya akan umumkan dari semasa ke semasa."Yang penting bukan pengumuman tapi adalah pelaksanaan dan kita perlu melakukan tindakan susulan terhadap semua saranan yang telah kita bengkelkan," katanya.

(Datuk Seri Dr. Ahmad Zahid Hamidi/BERNAMA)

Beliau berkata demikian pada sidang media selepas Bengkel Hala Tuju Strategik KKDW, di sini hari ini.Ahmad Zahid menekankan, kementerian turut berhasrat untuk mengurangkan migrasi terutama kalangan belia luar bandar ke kawasan bandar.Untuk itu, aktiviti ekonomi baharu bakal diwujudkan, sekali gus membuka peluang pekerjaan yang lebih besar.


Empat Loji Rawatan Air dihenti tugas sementara - Air Selangor

KUALA LUMPUR, 12 Februari - Empat Loji Rawatan Air (LRA) dihenti tugas sementara tengah hari ini berikutan proses pemulihan bekalan air susulan insiden pencemaran bau di muka sauk LRA Rantau Panjang.Ketua Komunikasi Korporat Air Selangor Sdn Bhd (Air Selangor) Elina Baseri berkata loji terlibat ialah LRA Rantau Panjang, Loji Rawatan Air Fasa 1 Sungai Selangor (SSP1 LPA), Loji Rawatan Air Fasa 2 Sungai Selangor (SSP2 LPA) dan Sungai Loji Rawatan Air Fasa 3 Selangor (SSP3 WTP).Setakat 12 tengah hari, pemulihan bekalan air di kawasan terjejas telah mencapai 52 peratus."Peratusan pemulihan bekalan air di wilayah terjejas seperti Petaling mencapai tahap 52 peratus, Gombak (99 peratus), Hulu Selangor (100 peratus), Klang (empat peratus), Shah Alam (18 peratus), Kuala Langat ( sifar peratus) dan Kuala Selangor (36 peratus)."Tempoh pemulihan bekalan air di kawasan terjejas adalah berbeza bergantung kepada lokasi dan jarak premis pengguna. Pengguna juga boleh mendapatkan senarai kawasan terjejas daripada https://hentitugas.airselangor.com/ serta aplikasi Air Selangor," katanya dalam satu kenyataan.

Sementara itu, Elina menasihatkan pengguna yang telah dan akan mendapatkan bekalan air supaya membiarkan air dari pili mengalir sehingga jernih sebelum digunakan."Air Selangor juga berharap agar pengguna yang mendapat bekalan air akan menggunakan air secara berhemah bagi memastikan proses pemulihan bekalan air di kawasan terjejas berjalan lancar seperti yang dijadualkan," katanya.Beliau berkata pengguna juga boleh merujuk semua saluran rasmi seperti aplikasi mudah alih Air Selangor, Facebook, Instagram dan Twitter atau menghubungi Pusat Panggilan Air Selangor di 15300."Sebarang pertanyaan dan aduan boleh diajukan ke Pusat Bantuan melalui www.airselangor.com dan aplikasi Air Selangor," katanya.


Nazri Aziz sesuai sebagai Duta Malaysia ke Amerika Syarikat - Ahmad Zahid

(Datuk Seri Dr. Ahmad Zahid Hamidi)

KUALA LUMPUR, 12 Februari- Pelantikan Datuk Seri Mohamed Nazri Abdul Aziz sebagai Duta Malaysia ke Amerika Syarikat bersesuaian dan mampu merapatkan hubungan antara kedua-kedua negara.

Timbalan Perdana Menteri, Datuk Seri Dr. Ahmad Zahid Hamidi yakin bekas ahli parlimen Padang Rengas itu juga berupaya memperkukuhkan pelbagai kerjasama melibatkan Kuala Lumpur dan Washington.

"Sebelum ini, terdapat personaliti yang pernah menjawat jawatan tersebut seperti Allahyarham Tan Sri Dr. Jamaludin Jarjis dan Datuk Seri Dr. Awang Adek Hussin yang berjaya menjalinkan hubungan lebih rapat antara Kuala Lumpur dan Washington."Memperkukuhkan hubungan bukan hanya kepada perniagaan, pembiayaan antara rakan setara, tetapi paling penting untuk mengukuhkan hubungan antara kerajaan kedua-dua negara."Saya yakin, apabila Perdana Menteri, Datuk Seri Anwar Ibrahim mengadakan lawatan ke Amerika Syarikat, Mohamed Nazri mampu mengurus dan mengatur mesyuarat penting antara perdana menteri dan pemimpin utama kerajaan serta pemimpin korporat Amerika Syarikat serta Dewan Perniagaan Amerika-Malaysia," katanya.

(Datuk Seri Mohamed Nazri Abdul Aziz/Foto fail Bernama)

Beliau berkata demikian pada sidang media selepas menghadiri Bengkel dan Hala Tuju Strategik Kementerian Kemajuan Desa dan Wilayah (KKDW), di sini hari ini.Pada Khamis, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, berkenan mengurniakan watikah pelantikan kepada 10 Ketua Perwakilan Diplomatik Malaysia termasuk Mohamed Nazri sebagai Duta Besar Malaysia ke Amerika Syarikat.


50 guru terjejas banjir terima RM500

KUALA TERENGGANU, 12 Februari - Seramai 50 guru di Terengganu terjejas banjir luar jangka akhir tahun lalu bersyukur menerima manfaat daripada Yayasan Guru Malaysia Berhad (YGMB).  Setiap seorang menerima wang tunai berjumlah RM500.Penerima adalah sebahagian daripada ahli yang menerima manfaat bencana menerusi Skim Keahlian dengan caruman serendah RM28 sebulan.  Mengikut rekod Skim Keahlian YGMB yang menawarkan 25 manfaat itu, disertai lebih 130,000 warga pendidik di seluruh negara.

(Setiap seorang guru terjejas terima wang tunai RM500)

"Apabila banjir rumah kita tu memang banyak yang terkesan yer tahu sajalah apabila perabot-perabot rosak barang-barang keperluan kita pun kadang-kadang tu ada yang tidak sempat diselamatkan, contohnya pakaian memang adalah yang terkena," penerima Wan Manzura Wan Kamal.

"Kalau tengok dalam rumah pun sampai setakat pinggang dan kawasan itu boleh dikatakan yang ada dalam rumah pun tidak sempat hendak selamatkan barang jadi air naik dengan cepatlah lebih kurang pukul 3.00 pagi ada yang bawa dirilah bawa pakaian sikit-sikit," kata Imarul Wardi Abdullah.

"Alhamdulillah telah mendapat bantuanlah terima kasih kepada Yayasan Guru Malaysia Berhad yang telah memberikan kepada kami manfaat bencana banjir saya menjadi ahli seumur hidup sejak saya menjadi guru iaitu pada tahun 1992," penerima Hanita Ismail.

Penyampaian bantuan itu disempurnakan Pengerusi YGMB, Aminuddin Adam di Kuala Terengganu.


Wujudkan rumah transit, bantu mangsa terlibat bencana

MASJID TANAH, 12 Februari - Setiap daerah di Melaka perlu mewujudkan sekurang-kurangnya satu rumah transit.Ketua Menteri, Datuk Seri Sulaiman Md Ali berkata rumah transit itu berfungsi sebagai tempat perlindungan bagi individu atau keluarga yang terlibat bencana.  Pembinaannya di setiap daerah memudahkan pergerakan mangsa.  "Rumah transit itu memang kita bina kalau boleh dulu saya sebut kita ada tiga daerah, kalau tiga daerah kita siapkan rumah transit ini, apabila berlaku seperti mana rumah terbakar dan mangsa tiada tempat berlindung, kita letakkan contohnya di daerah Alor Gajah," kata Sulaiman di sini.

(Sulaiman bercakap dalam sidang media selepasMajlis Pelancaran dan Penyerahan Kunci Rumah Program Melaka Rumahku di Kampung Durian Daun)

Setakat ini, sebanyak 10 unit rumah transit telah diwujudkan di Pangsapuri Kampung Padang, Pokok Mangga untuk daerah Melaka Tengah.


Nurul Izzah tidak lagi berkhidmat sebagai Penasihat Kanan Ekonomi dan Kewangan PM

KUALA LUMPUR, 12 Februari- Naib Presiden PKR, Nurul Izzah Anwar kini tidak lagi berkhidmat sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim.Perkara itu disahkan Nurul Izzah dalam satu kenyataan. "Pengerusi Jawatankuasa Penasihat kepada Menteri Kewangan, Tan Sri Mohd Hassan Marican, telah mengundang saya menyertai Sekretariat Jawatankuasa Penasihat bagi membantu usaha mereka dalam memperkukuh ekonomi negara dan rakyat. "Saya dengan rendah diri menerima tanggungjawab ini." Menerusi peranan baharu ini, saya tidak lagi berkhidmat sebagai Penasihat Kanan Ekonomi dan Kewangan kepada Perdana Menteri," katanya.Katanya, beliau amat menghargai setiap peluang untuk menyumbang kepada negara demi melakar masa depan yang lebih baik untuk Malaysia."Saya mengambil kesempatan ini bagi menzahirkan sepenuh penghargaan atas setiap sokongan dan dokongan yang diberikan, baik daripada orang ramai mahupun seluruh pasukan perkhidmatan awam dan komuniti kerajaan."Rakyat Malaysia secara keseluruhannya mengharapkan masa depan yang cemerlang dan penyatuan yang utuh dipimpin oleh Perdana Menteri bersama Kerajaan Perpaduan."Saya berharap khidmat membantu Tan Sri Mohd Hassan berserta anggota jawatankuasa lain mampu memberi manfaat kepada negara tercinta. Terima kasih saya ucapkan kepada seluruh jawatankuasa. Sama-samalah kita menyumbang dalam sebarang kapasiti demi negara kita," katanya.Awal bulan lalu, Nurul Izzah memaklumkan beliau dilantik sebagai penasihat kanan bagi ekonomi dan kewangan kepada Perdana Menteri, berkuat kuasa 3 Januari 2023.

(Nurul Izzah (kanan) bersama Datuk Seri Anwar Ibrahim/FOTO FAIL BERNAMA)

Pelantikan itu bagaimanapun mengundang kritikan pelbagai pihak terutama pembangkang yang mempertikaikan keputusan berkenaan dan mengaitkannya dengan amalan nepotisme.Anwar kemudian menjelaskan, anaknya tidak akan menerima sebarang elaun dan beliau sendiri mempelawa bekas Ahli Parlimen Permatang Pauh itu untuk membantunya sebagai penasihat di Jabatan Perdana Menteri dan Kementerian Kewangan.